**ПРОТОКОЛ ОТ ТРИДЕСЕТ И ПЪРВОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 22 февруари 2018 година, начало 09:00 часа**

 От общо 51 общински съветници присъстваха 47, отсъстваха: Валери Иванов, Иван Станев, Йорданка Даневска и Нина Крушева. Заседанието бе открито и ръководено от чл.-кор. проф. Христо Белоев.

 **Чл.-кор. проф. Хр. Белоев:** Заемете места в залата, 5 минути сме след 9 часа. Моля за тишина. Откривам сесията на общинския съвет, проверка на кворума стартирайте. 36 общински съветници са се регистрирали с устройствата, видимо има повече в залата, имаме необходимия кворум, може да започнем своята работа. Преминаваме към обсъждане на дневния ред. Председателският съвет миналата седмица в петък беше проведен в 11 часа, вместо в 13, до 12 часа е постъпило заявление от Мариян Димитров, питане, има подготвен отговор, предлагам да гласуваме дали да бъде включено към дневния ред. Първо, ако има някакви други въпроси и предложения по дневния ред? Не виждам. Първо ще гласуваме заявлението на Мариян Димитров, питане, дали да бъде включено и след това дневния ред като цяло. Гласуваме за включване в дневния ред питането на Мариян Димитров.

**КВОРУМ – 43. С 25 гласа „за”, 5 „против” и 13 „въздържали се” се прие предложението.**

 **Чл.-кор. проф. Хр. Белоев:** Гласуваме дневния ред като цяло. Да, Пламен Стоилов.

 **Г-н Пл. Стоилов:** Точка 32-ра, контролен лист 739 я изтегляме за тази сесия.

 **Чл.-кор. проф. Хр. Белоев**: Да, благодаря. Точка 32-ра се изтегля. По дневният ред, друго? Гласуваме дневния ред.

**КВОРУМ – 43. С 43 гласа „за”, 0 „против” и 0 „въздържали се” се прие следния**

**ДНЕВЕН РЕД:**

1. **К.Л. 733** Инвестиция за изграждане на търговска сграда за промишлени стоки на територията на Централен общински пазар, гр. Русе
2. **К.Л. 731** Решение за приватизация чрез търг на сграда с идентификатор 63427.7.71.3 по кадастралната карта и кадастралните регистри на гр. Русе, едноетажна, със застроена площ 80 кв.м., с предназначение: сграда за търговия, с адрес алея „Бели брези“ №10, гр.Русе, предмет на АОС №8396/20.09.2017 г.
3. **К.Л. 732** Решение за приватизация чрез търг на сграда с идентификатор 63427.7.659.4 по кадастралната карта и кадастралните регистри на гр. Русе, едноетажна, със застроена площ 80 кв.м., с предназначение: сграда за търговия, с адрес ул. „Бабуна планина“ №17, ж.к. „Здравец- север 1“, гр. Русе, предмет на АОС №8371/30.08.2017 г.
4. **К.Л 757** Определяне на подходящ срок съобразно чл. 87, ал. 1 от Закона за задълженията и договорите (ЗЗД), за изпълнение задълженията на „Топлофикация Русе“ ЕАД, по Договор за учредяване право на строеж върху общинска земя (суперфиция)
5. **К.Л. 741** Съгласие за продажба на общински терен от 19 кв.м. по улична регулация, приобщени към УПИ XV-476 в кв. 24 по регулационния план на село Просена, Община Русе
6. **К.Л. 742** Учредяване право на пристрояване с допълващо застрояване на рампа към полуподземен гараж в съществуваща жилищна сграда в имот общинска собственост, находящ се в гр. Мартен, ул. „Тулча“ №6
7. **К.Л. 743** Откриване на процедура за провеждане на публичен търг с явно наддаване за продажба на общински имоти в с. Ново село
8. **К.Л. 744** Придобиване в собственост на Община Русе на недвижими имоти - публична държавна собственост, намиращи се в гр. Русе, ул. „Александровска“ №29 по реда на чл. 54 от ЗДС.
9. **К.Л. 745** Откриване процедура за продажба на недвижим имот – частна общинска собственост, с адрес: гр. Русе, местност „Барбуков трап“, по реда на чл. 35, ал. 3 от ЗОС
10. **К.Л. 746** Приемане на Решение за установяване позицията на Община Русе по повод въпроси от дневния ред на редовно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе, насрочено за 26.02.2018 г.
11. **К.Л. 747** Приемане на решение за изваждане от експлоатация на актив собственост на Община Русе, представляващ външен „водопровод СТ Ф125 мм.“, находящ се на територията на с. Тетово, община Русе
12. **К.Л. 748** Предоставяне безвъзмездно за управление на част от общински поземлен имот с идентификатор 63427.7.771 по кадастралната карта и кадастралните регистри на гр. Русе, с адрес: гр. Русе, ул. „Професор Димитър Баларев“ №2, заедно с изградените в него: сграда с идентификатор 63427.7.771.1 по кадастралната карта и кадастралните регистри на гр. Русе и сграда с идентификатор 63427.7.771.2 по кадастралната карта и кадастралните регистри на гр. Русе, в полза на Общинско предприятие „Спортни имоти“
13. **К.Л. 749** Предоставяне безвъзмездно за управление на имоти – частна общинска собственост в полза на Професионална гимназия по дървообработване и вътрешна архитектура „Йосиф Вондрак“ – Русе и Професионална гимназия по селско стопанство „Ангел Кънчев“ – Образцов чифлик
14. **К.Л. 750** Предоставяне безвъзмездно, за управление на част от недвижим имот-частна общинска собственост, намиращ се в гр. Русе, ул. „Фердинанд” № 3а, на Център за подкрепа на личностното развитие - Център за ученическо техническо и научно творчество
15. **К.Л. 751** Утвърждаване списъци на общински жилища, на основание чл. 42, ал. 2 от Закона за общинската собственост
16. **К.Л. 752** Провеждане на публичен търг с явно наддаване за отдаване под наем на част от терен - ПОС за разполагане на преместваеми обекти по чл. 56 от ЗУТ
17. **К.Л. 753** Провеждане на публичен търг с явно наддаване за отдаване под наем за срок от десет години на поземлен имот – публична общинска собственост, заедно с построената в него сграда в гр. Русе, кв. „Изток“, ул. „Рига“ №36
18. **К.Л. 728** Одобряване на Актуализация на план за действие към стратегическа карта на шума в околната среда на агломерация Русе
19. **К.Л. 754** Информация за изменения на Бюджета на Община Русе към 31.12.2017 г.
20. **К.Л. 755** Корекция на Бюджета на Община Русе за 2018 година
21. **К.Л. 756** Допълване на списъка на лицата и длъжностите, имащи право на транспортни разходи, съгласно чл.36, ал.1 от ПМС №332/22.12.2017г. от Бюджет 2018 година, утвърден с Решение на ОбС №759, прието с Протокол №30/01.02.2018г.- Приложение № 18
22. **К.Л. 729** Приемане на План на Община Русе за противодействие на тероризма
23. **К.Л. 730** Одобряване на споразумение за сътрудничество с Глобален предприемачески мониторинг България (GEM България)
24. **К.Л. 735** Годишен финансов отчет и отчет за дейността на Общинска фондация „Русе – град на свободния дух“ за 2017 г.
25. **К.Л. 736** Приемане на бюджет и насоки за работа на Фондация „Русе - град на свободния дух“ за 2018 г.
26. **К.Л. 740** Промяна наименованието на Профилирана английска гимназия „Гео Милев“, гр. Русе и промяна наименованието на Профилирана математическа гимназия „Баба Тонка“, гр. Русе
27. **К.Л. 759** Промяна в състава на Обществен съвет за социално подпомагане, сформиран с Решение № 91 прието с Протокол № 4/21.01.2016 г. на Общински съвет – Русе
28. **К.Л. 760** Даване на съгласие за учредяване право на ползване върху автомобил /специализиран микробус/ за деца и младежи използващи инвалидни колички – 9 места с платформа за инвалидна количка, втора употреба – Опел „МОВАНО“ с рег. № Р 6414 ВХ и идентификационен номер на рама VN1J9TMH636705518, собственост на Община Русе на Сдружение „Дете и пространство“ – изпълнител по договор № 3642/20.10.2017 г. за възлагане управлението на социална услуга „Дневен център за пълнолетни лица с увреждания“
29. **К.Л. 758** Даване на разрешение за изработване на проект за подробен устройствен план – план за застрояване за поземлен имот с идентификатор 63427.183.25 по КККР на гр. Русе
30. **К.Л. 737** Даване на разрешение за изработване на проект за подробен устройствен план – план за застрояване за имот №009004, находящ се в местност „До село“ в землището на гр. Мартен, с код по ЕКАТТЕ 47336, община Русе
31. **К.Л. 738** Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – ел. кабел ниско напрежение до имот с идентификатор 63427.153.2164 в местност „Гълъбец“, землище на гр. Русе
32. Подадена жалба срещу решение на Комисията по чл. 6 от Наредба 6 на ОбС – Русе, касаещо включването на нуждаещи се граждани  в Списъка на семействата, които подлежат на настаняване през 2018 година от Паулина Ценова Нисторова
33. Питания на общински съветници
34. Изказване на Мариян Димитров – вх.№ 62/2018 г.
35. Изказване на Мариян Димитров – вх.№ 134/2018 г.

**1 Точка**

**Инвестиция за изграждане на търговска сграда за промишлени стоки на територията на Централен общински пазар, гр. Русе**

 **Чл.-кор. проф. Хр. Белоев:** Госпожа Шилкова, заповядайте.

 **Г-жа Д. Шилкова:** Уважаеми общински съветници, управителя на Общински пазари предлага изграждане на първи етап на търговска сграда на територията на Централен пазар, на мястото на складовете от група 18. Инвестицията е в размер на 305 000 лв. собствени средства. Имаше въпроси, относно точното разположение, по имейла на всички съветници са изпратени снимки къде точно ще бъде изградена новата инвестиция.

 **Чл.-кор. проф. Хр. Белоев: Благодаря.** По точката въпроси и изказвания?Не виждам, гласуваме.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 760**

На основание чл. 21, ал. 2 ЗМСМА, във връзка с чл.21, ал.1, т.23 ЗМСМА и чл. 10, ал.1, т. 9 и чл. 15 от Наредба №9 на Общинския съвет, Общинският съвет реши:

Дава съгласие общинско търговско дружество „Общински пазари” ЕООД, със собствени средства в размер на 305 000 лв., да извърши първи етап от изграждането на търговска сграда за промишлени стоки на територията на Централен общински пазар, бул. „Цар Освободител” 113А, гр. Русе, на мястото на складовете от група 18, след обследване и премахването им по законноустановения ред.

**2 Точка**

**Решение за приватизация чрез търг на сграда с идентификатор 63427.7.71.3 по кадастралната карта и кадастралните регистри на гр. Русе, едноетажна, със застроена площ 80 кв. м., с предназначение: сграда за търговия, с адрес алея „Бели брези“ №10, гр.Русе, предмет на АОС №8396/20.09.2017 г.**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** С ваше решение от ноември месец е открита процедура за приватизация на тази сграда. На комисия по приватизация обсъдихме лицензираната оценка, както и параметрите за продажба, които са елемент на проекта за решение, поддържам го.

 **Чл.-кор. проф. Хр. Белоев:** Благодаря. По точката въпроси и изказвания? Не виждам. Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 761**

 На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 от ЗПСК и чл. 5, чл.6 ал.1 и чл.9 от Наредба за търговете и конкурсите, Общинският съвет реши:

1. Да се извърши продажба чрез публичен търг с явно наддаване на сграда с идентификатор 63427.7.71.3 по кадастралната карта и кадастралните регистри на гр. Русе, едноетажна, със застроена площ 80 кв.м., с предназначение: сграда за търговия, с адрес алея „Бели брези“ №10, гр.Русе, предмет на АОС №8396/20.09.2017 г.

2. Утвърждава тръжната документация /Приложение 4/ при следните условия:

* 1. Начална тръжна цена – 60 000 лв.
	2. Стъпка на наддаване – 5 000 лв.
	3. Депозит за участие в търга – 10 000 лв., който се внася в срок до 17 работни дни от датата на обнародване на решението в „Държавен вестник” чрез превод по банкова сметка, посочена в тръжната документация.
	4. Начин на плащане – предложената цена от купувача се заплаща изцяло до деня на подписване на договора за продажба.

Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. Свобода 6. Цената на тръжната документация е 250 лв. и се заплаща в офиса на „ТБ Инвестбанк” АД клон Русе, по сметка: BG96IORT73798400080000, банков код/BIC: IORTBGSF, вид плащане: 447000 “ИНВЕСТБАНК”АД, клон РУСЕ в центъра за административни услуги и информация.

1. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.
2. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.
3. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 19-ия работен ден включително от датата на обнародване на решението в “Държавен вестник”.
4. Търгът да се проведе на 24-ия работен ден от датата на обнародване на решението в “Държавен вестник” в 17,30 часа в заседателната зала на третия етаж на община Русе, пл. Свобода 6.
5. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.
6. Всеки член на тръжната комисия да получи възнаграждение за дейността си в размер на 50 лв. плюс по 10 лв. на час, съобразно продължителността на търга.
7. Възлага на Комисията по приватизация и следприватизационен контрол да определи спечелилия търга участник.
8. Възлага на Кмета на Община Русе да освободи депозитите на неспечелилите участници в търга, да издаде заповед за спечелилия търга участник и да сключи приватизационен договор за покупко-продажба с него.
9. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**3 Точка**

**Решение за приватизация чрез търг на сграда с идентификатор 63427.7.659.4 по кадастралната карта и кадастралните регистри на гр. Русе, едноетажна, със застроена площ 80 кв. м., с предназначение: сграда за търговия, с адрес ул. „Бабуна планина“ №17, ж.к. „Здравец- север 1“, гр. Русе, предмет на АОС №8371/30.08.2017 г.**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Абсолютно идентично предложение. Отново приета е приватизационната оценка, параметрите са обсъдени на комисия приватизация. Поддържам го.

 **Чл.-кор. проф. Хр. Белоев:** Благодаря. Въпроси и изказвания по точката? Не виждам. Режим на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 762**

 На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 от ЗПСК и чл. 5, чл. 6 ал.1 и чл. 9 от Наредба за търговете и конкурсите, Общинският съвет реши:

1. Да се извърши продажба чрез публичен търг с явно наддаване на сграда с идентификатор 63427.7.659.4 по кадастралната карта и кадастралните регистри на гр. Русе, едноетажна, със застроена площ 80 кв.м., с предназначение: сграда за търговия, с адрес ул. „Бабуна планина“ №17, ж.к. „Здравец- север 1“, гр. Русе, предмет на АОС №8371/30.08.2017 г.

2. Утвърждава тръжната документация /Приложение 4/ при следните условия:

2.1. Начална тръжна цена – 70 000 лв.

* 1. Стъпка на наддаване – 5 000 лв.
	2. Депозит за участие в търга – 10 000 лв., който се внася в срок до 17 работни дни от датата на обнародване на решението в „Държавен вестник” чрез превод по банкова сметка, посочена в тръжната документация.
	3. Начин на плащане – предложената цена от купувача се заплаща изцяло до деня на подписване на договора за продажба.

Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. Свобода 6. Цената на тръжната документация е 250 лв. и се заплаща в офиса на „ТБ Инвестбанк” АД клон Русе, по сметка: BG96IORT73798400080000, банков код/BIC: IORTBGSF, вид плащане: 447000 “ИНВЕСТБАНК”АД, клон РУСЕ в центъра за административни услуги и информация.

1. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.
2. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.
3. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 19-ия работен ден включително от датата на обнародване на решението в “Държавен вестник”.
4. Търгът да се проведе на 23-ия работен ден от датата на обнародване на решението в “Държавен вестник” в 17,30 часа в заседателната зала на третия етаж на община Русе, пл. Свобода 6.
5. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.
6. Всеки член на тръжната комисия да получи възнаграждение за дейността си в размер на 50 лв. плюс по 10 лв. на час, съобразно продължителността на търга.
7. Възлага на Комисията по приватизация и следприватизационен контрол да определи спечелилия търга участник.
8. Възлага на Кмета на Община Русе да освободи депозитите на неспечелилите участници в търга, да издаде заповед за спечелилия търга участник и да сключи приватизационен договор за покупко-продажба с него.
9. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**4 Точка**

**Определяне на подходящ срок съобразно чл. 87, ал. 1 от Закона за задълженията и договорите (ЗЗД), за изпълнение задълженията на „Топлофикация Русе“ ЕАД, по Договор за учредяване право на строеж върху общинска земя (суперфиция)**

 **Чл.-кор. проф. Хр. Белоев:** Госпожа Станчева, заповядайте.

 **Г-жа С. Станчева:** Уважаеми общински съветници, представяме на вашето внимание предложение за определяне на подходящ срок от 3 месеца за въвеждане в експлоатация на инсталацията за предварително третиране на битови отпадъци. В предложението е пренесено от договора, че срока за въвеждане в експлоатация не тече през времето, когато не може да бъде вменено във вина на Топлофикация забавата. Поддържаме предложението. В залата има и представители на Топлофикация в случай на въпроси.

 **Чл.-кор. проф. Хр. Белоев:** Благодаря. По точката изказвания? Да, Иво Пазарджиев, заповядайте.

 **Г-н Иво Пазарджиев:** Уважаеми господин Председател, уважаеми господин Кмете, уважаеми колеги общински съветници, първо се надявам за последно да удължаваме срока на Топлофикация за въвеждане в експлоатация на този обект, тъй като поради тяхното забавяне години наред Русе ..., бюджета на общината търпи негативи и се внася по-голяма вноска, съответно русенския данъкоплатец е ощетен. Второто, което искам да попитам администрацията е какви действия ще предприемат или са предприели до момента, за да защитят общинските интереси, тъй като Топлофикация не си е спазила договора в случая да въведе в експлоатация това съоръжение, когато му е било времето. И струва ми се, че е време да спрат да се правят компромиси по отношение на това дружество, което тормози русенци с постоянните си аварии, поради това, че години наред не са правили никакви инвестиции. И да ви кажа честно се изприщвам от мисълта, че сега следва един голям ремонт на улиците, който ще бъде направен и за който всички се надяваме по-скоро да се случи и пак ще започнат техните аварии и ще започне да се разкопава. Благодаря.

 **Чл.-кор. проф. Хр. Белоев:** Благодаря. Да, господин Стоилов.

 **Г-н Пл. Стоилов:** Без да съм адвокат на Топлофикация ще кажа, че това е едно стратегическо предприятие не само за икономиката на Русе, но и за държавата. Това, че по една или друга причина е в частни ръце също го задължава да изпълнява абсолютно всички законови норми, които са еднакви и за държавните, и за частните, и за общинските предприятия, всички ония, които представляват някакъв елемент на собственост. Искам да знаете, че ние никакъв компромис по никакъв начин със закона няма да правим, включително и с Топлофикация, такъв не е и правен. В моментът се предлага такава възможност, която е в интерес на Община Русе предвид на това, че така или иначе тоя завод ще заработи. Другият вариант е в съдебните дела тоя завод да не заработи, общинския съвет решава. Всичко онова, което обаче е свързано с интересите на общината по договора и което трябва да бъде направено ще бъде направено. Затова точката се докладва и от правния директор. Аз съм имал многократно разговори с изпълнителния директор господин Желев, убеден съм в неговата добронамереност и желание да се решават проблемите. Истината е, че те като собственици в момента трябва да отстраняват всичко онова, което предишните собственици дълги години не са правили. И в моментът, когато имаш 10-15 години една система, която не е поддържана, тя почва тотално навсякъде да се срива. Четири или пет акта има наложени на Топлофикация до момента, ако не са и повече за това, че са закъснели с ремонта на изкопите, които са правили за ремонтни дейности. Компромис няма да се прави в съответствие с новата наредба. Аз обаче вярвам, имайки предвид това, което декларира изпълнителния директор, че те ще успеят да се справят. Що се отнася до улиците имаме предварителни разговори с тях и ангажимент от страна на Топлофикация там, където имат аварии или очакват такива нещата по ремонтите да бъдат извършени преди да почне асфалтирането. Благодаря на г-н Пазарджиев за активната позиция, изцяло съм на тази позиция, на която е и той, и му гарантирам, че не само спрямо Топлофикация, но спрямо всеки с когото общината има някакви договорни взаимоотношения закона се спазва на пълен обем и без компромиси. Същевременно тук е изпълнителния директор и ако желаете той също може да каже няколко думи.

 **Чл.-кор. проф. Хр. Белоев:** Да, благодаря. Иво Пазарджиев.

 **Г-н Иво Пазарджиев**: Господин Кмете, абсолютно съгласен съм, че е стратегическо значението на Топлофикация и че наш дълг като съветници и Ваш като кмет е да направим така, че това дружество да съществува. Само, че трябва да се ..., до момента те са абсолютно в забава и трябва да заплатят обезщетение за това, че са се забавили и общината трупа негативи години наред.

 **Чл.-кор. проф. Хр. Белоев:** Благодаря. Други по тази точка? Да, заповядайте, Дауд Ибрям. Само да обявя, докато г-н Ибрям идва Веселко Цветков е подал самоотвод, декларация до комисията КУКИ, няма да участва в обсъждането и в гласуването, има частен интерес, на трудов договор е в Топлофикация.

 **Г-н Д. Ибрям:** Уважаеми господин Председател, уважаеми господин Кмет, уважаеми колеги, изразих своята позиция на комисии и считам, че трябва да споделя с вас същото на заседанието днес, че това, което касае специално този проблем има няколко страни, които са съществени, това са: екологични, икономически и обществени последици. И така аз се въздържах на комисии с презумпцията, че веднъж удължихме този срок половин година и сега се поиска още с 3 месеца, и евентуално тука има една клауза, която казва, че ако има допълнителни процедури по съгласуване срока престава да тече. Аз не знам правно, не знам как трябва да се обясни този казус, но това означава, че този срок може да бъде удължаван безкрайно и аз се надявам, обаче да не се стигне до тази ситуация. Казвам екологични, защото тук става въпрос за депониране на отпадъци, които евентуално част от тях ще бъдат използвани за повторна употреба, рециклиране и т.н., което е чисто екологичен ... Икономически, както каза и колегата Пазарджиев тука става въпрос за големи отчисления по чл. 60 и 64 по Закона за опазване на околната среда и отпадъците. Също и социалната страна, уважаеми колеги, защото тука става въпрос за парите на данъкоплатците, които ние управляваме като общински съветници. Това, което мина на бюджета миналата седмица се казваше така, че количества от порядъка на 3 до 6 хиляди, аз ги приемам за приблизително 5 хиляди тона годишно отпадъци ще бъдат спестени от депониране в депото, което значи като количества приблизително едномесечния оборот от отпадъци на град Русе. В пари какво означава това, вие икономистите може да изчислите. И аз по принцип се надявам наистина това ... и подкрепям колегата Пазарджиев това, което каза наистина това да е за последно като удължаване, като срок. Благодаря.

 **Чл.-кор. проф. Хр. Белоев:** Благодаря. Други? Не виждам. Гласуваме по точката.

**КВОРУМ – 45. С 36 гласа „за”, 0 „против” и 9 „въздържали се” се прие**

**РЕШЕНИЕ № 763**

 На основание чл. 21, ал. 2, във връзка с чл. 21, ал. 1, т. 8 и т. 23 от Закона за местното самоуправление и местната администрация (ЗМСМА), във връзка с чл. 8, ал. 1 от Закона за общинската собственост (ЗОС) и чл. 87, ал. 1 и 3 от Закона за задълженията и договорите (ЗЗД), Общински съвет – Русе реши:

 Определя подходящ срок от три месеца, съобразно чл. 87, ал. 1 и 3 от ЗЗД, за пълно завършване на строително-монтажните и довършителните работи по изграждане и въвеждане в експлоатация на Инсталацията за предварително третиране (сепариране) на битови отпадъци преди депонирането им, изграждана от „Топлофикация Русе“ ЕАД, ЕИК 117005106, въз основа на Договор за учредяване право на строеж върху общинска земя (суперфиция) (изменен с допълнително споразумение от 02.05.2017 г.). При неизпълнение на посочените задължения от „Топлофикация Русе“ ЕАД, ЕИК 117005106, по договора за суперфиция и в срока по предходното изречение, задължава Кмета на Община Русе да предприеме релевантни действия за защита интересите на Община Русе.

 Срокът за въвеждане в експлоатация на Инсталацията за предварително третиране (сепариране) на битови отпадъци преди депонирането им не тече през времетраенето на задължителните съгласувателни процедури за снабдяване с разрешение за ползване на Инсталацията, доколкото просрочието за въвеждане в експлоатация породено от посочените факти не може да бъде вменено във вина на „Топлофикация Русе“ ЕАД.

**5 Точка**

**Съгласие за продажба на общински терен от 19 кв.м. по улична регулация, приобщени към УПИ XV-476 в кв. 24 по регулационния план на село Просена, Община Русе**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова**: Стандартна процедура. Продажба по регулация 19 кв. м. в с. Просена. Видях, че и кмета на Просена е тука, може да изрази становище.

 **Чл.-кор. проф. Хр. Белоев:** Да, аз ще го призова да изрази, тъй като в материалите няма становище от кмета. Господин Петракиев.

 **Г-н П. Петракиев:** Уважаеми общински съветници, подкрепям така направеното предложение, а именно относно съгласие за продажба на общински терен 19 кв. м. по регулационния план на с. Просена.

 **Чл.-кор. проф. Хр. Белоев:** Благодаря. По точката изказвания и въпроси? Няма. Режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 764**

 На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, б. „б“ от ПЗР от ЗУТ, чл. 41, ал. 2 от ЗОС, Протокол №38/20.08.2015 г. на Комисията по общинска собственост, скица-предложение за придаваеми места по улична регулация, във връзка със Заповед №РД-01-3586/07.12.2016 г. на Кмета на Община Русе за одобряване на ПУП-ИПР на УПИ XV-476 и УПИ XVI-477 в кв. 24 по плана на село Просена, Община Русе, Общинският съвет реши:

 1. Да се продаде терен, общинска собственост, представляващ придаваема част по улична регулация от ПИ №398 – ул. „Христо Ботев“, село Просена, Община Русе, с площ от 19 кв.м., който да бъде приобщен към УПИ XV-476 в кв. 24 по регулационния план на село Просена, Община Русе, след заплащане на Община Русе цена в размер на 84,00 лева (осемдесет и четири лева), без дължими данъци и такси от Огнян Матев Минчев и Димитрина Йорданова Минчева.

 Дължимите данъци и такси са за сметка на купувачите.

 2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**6 Точка**

**Учредяване право на пристрояване с допълващо застрояване на рампа към полуподземен гараж в съществуваща жилищна сграда в имот общинска собственост, находящ се в гр. Мартен, ул. „Тулча“ №6**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Нямам какво да добавя към предложението. Разгледано е на комисия общинска собственост и е одобрено, поддържам го.

 **Чл.-кор. проф. Хр. Белоев:** Да. Кметът на Мартен тук ли е, няма становище в материалите? Господин Тонев, заповядайте за становище.

 **Г-н Д. Тонев:** Уважаеми господин Председател, уважаеми кметове, уважаеми общински съветници, моето становище е положително.

 **Чл.-кор. проф. Хр. Белоев:** Да, благодаря.

 **Г-н Д. Тонев:** И ако мога също да се изразя по точка 31, пак за Мартен, 30-та, 30-та точка, да, също е положително становището.

 **Чл.-кор. проф. Хр. Белоев:** Да, благодаря. Въпроси и изказвания по тази точка? Не виждам. Режим на гласуване.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 765**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 38, ал. 2 и чл. 41, ал. 2 от ЗОС, чл. 26, ал. 1, т. 3 и чл. 42, ал. 2 от Наредба №1 на Общински съвет – Русе за общинската собственост и Протокол №24/09.01.2018 г. на Комисията по общинска собственост, Общинският съвет реши:

Дава съгласие за учредяване на възмездно право на пристрояване с допълващо застрояване на рампа, със застроена площ 18,38 кв.м. към полуподземен гараж в съществуваща масивна, двуетажна, еднофамилна жилищна сграда, разположена в УПИ VIII-1690, кв. 70 по плана на гр. Мартен, Община Русе, описан в АЧОС №5581/20.11.2008 г., с адрес гр. Мартен, ул. „Тулча“ №6, на ГЕОРГИ КИРИЛОВ ДИМИТРОВ и ВЕНЕТА СТОЯНОВА ДИМИТРОВА, срещу заплащане на цена в размер на 411,40 лв., без включени дължими данъци и такси, които се дължат от суперфициарите.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**7 Точка**

**Откриване на процедура за провеждане на публичен търг с явно наддаване за продажба на общински имоти в с. Ново село**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Публичен търг на 2 имота в Ново село, подкрепено е предложението по комисии. Кметът на Ново село е тук, може да изрази становище.

 **Чл.-кор. проф. Хр. Белоев:** Да, г-жа Мариела Йорданова, заповядайте, няма писмено становище да го заявите на микрофона.

 **Г-жа М. Йорданова:** Уважаеми общински съветници, аз потвърждавам своето, подаденото от мен писмено становище. Одобрявам откриването на процедура за продажбата на общинските имоти в Ново село.

 **Чл.-кор. проф. Хр. Белоев:** Благодаря. Няма подадено писмено, затова ви призовах, иначе, ако имаше щях да го обявя само. Да, благодаря. По точката въпроси и изказвания? Не виждам. Режим на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 766**

 На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.8, ал.1; чл.35, ал.1 и чл.41, ал.2 от Закона за общинска собственост, във връзка с чл.30 от Наредба №1 на ОбС-Русе за общинската собственост, Общинският съвет реши:

 1. Дава съгласие за провеждане на публичен търг с явно наддаване за продажба на следните недвижими имоти:

 1.1. В с. Ново село, представляващ УПИ VIII квартал 48, образуван от имот 726 по регулационен и застроителен план на с. Ново село, ЕКАТТЕ: 52235, Община Русе с площ 847 кв.м. отреден за жилищно застрояване, предмет на Акт за частна общинска собственост №6283/05.08.2010 г., вписан под №187, том 24, н.д. 5195, вх.рег. №10454 от 03.09.2010 г. по описа на Службата по вписвания - Русе, с начална тръжна продажна цена в размер на 5 600.00 лева, без дължими данъци и такси;

 1.2. В с. Ново село, представляващ УПИ IX квартал 48, образуван от имот 726 по регулационен и застроителен план на с. Ново село, ЕКАТТЕ: 52235, Община Русе с площ 969 кв.м. отреден за жилищно застрояване, предмет на Акт за частна общинска собственост №6284/05.08.2010 г., вписан под №1, том 25, н.д 5209/10, вх.рег. №10476 от 03.09.2010 г. по описа на Службата по вписвания – Русе, с начална тръжна продажна цена в размер на 6 400.00 лева, без дължими данъци и такси.

 Дължимите данъци и такси се определят след провеждане на търга и са за сметка на спечелилия участник - купувач.

**8 Точка**

**Придобиване в собственост на Община Русе на недвижими имоти - публична държавна собственост, намиращи се в гр. Русе, ул. „Александровска“ №29 по реда на чл. 54 от ЗДС**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Предлагаме Община Русе да придобие в собственост Дома на учителя, след което ще търсим средства за ремонт на сградата. Предвижданията ни са тази сграда да бъде използвана за Център за младежки дейности. Предложението беше подкрепено.

 **Чл.-кор. проф. Хр. Белоев:** Благодаря. Въпроси и изказвания по точката? Не виждам. Режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 767**

 На основание чл. 21, ал. 1, т. 8 и чл. 21, ал. 2 от ЗМСМА; чл. 8, ал. 1 от ЗОС, Общинският съвет реши:

 Дава съгласие за придобиване безвъзмездно в собственост от Община Русе по реда на чл. 54 от ЗДС на недвижими имоти - публична държавна собственост, намиращи се в гр. Русе, ул. „Александровска“ № 29, представляващи:

 - ПИ с идентификатор 63427.2.718 по Кадастралната карта на гр. Русе с площ 1 031 кв.м., заедно с изградените в него: 1. Самостоятелен обект в сграда с идентификатор 63427.2.718.1.1 разположен на две нива, представляващи първи и втори етаж от масивна триетажна сграда, всяко със застроена площ 400 кв.м., с предназначение на самостоятелния обект: за делова и административна дейност, заедно с целия сутерен и 3/4 ид. части от общите части на сградата; 2. Сграда с идентификатор 63427.2.718.2 със застроена площ 67 кв.м., масивна, двуетажна, с предназначение: друг вид сграда за обитаване; 3. Сграда с идентификатор 63427.2.718.3 със застроена площ 21 кв.м., масивна, едноетажна, с предназначение: друг вид сграда за обитаване; 4. Сграда с идентификатор 63427.2.718.4 със застроена площ 44 кв.м., масивна, едноетажна, с предназначение: друг вид сграда за обитаване; 5. Сграда с идентификатор 63427.2.718.5 със застроена площ 42 кв.м., масивна, едноетажна, с предназначение: друг вид сграда за обитаване, предмет на АПДС № 4895/28.06.2011 г. - Самостоятелен обект в сграда с идентификатор 63427.2.718.1.2 по Кадастралната карта на гр. Русе, представляващ трети етаж от триетажна масивна сграда № 1, разположена в ПИ с идентификатор 63427.2.718 със застроена площ 400 кв.м., заедно с 1/4 ид. части от общите части на сградата, с предназначение на самостоятелния обект: за делова и административна дейност, предмет на АПДС № 6348/13.07.2016 г.,

 след обявяването на имотите за имоти - частна държавна собственост.

**9 Точка**

**Откриване процедура за продажба на недвижим имот – частна общинска собственост, с адрес: гр. Русе, местност „Барбуков трап“, по реда на чл. 35, ал. 3 от ЗОС**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Стандартна процедура по чл. 35, ал. 3 от ЗОС, поддържам предложението.

 **Чл.-кор. проф. Хр. Белоев:** Благодаря. Въпроси и изказвания по тази точка? Не виждам. Режим на гласуване.

**КВОРУМ – 42. С 41 гласа „за”, 0 „против” и 1 „въздържали се” се прие**

**РЕШЕНИЕ № 768**

 На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.8, ал.1; чл.35, ал.3 и чл.41, ал.2 от Закона за общинска собственост, във връзка с чл.31, ал.1 от Наредба №1 на ОбС-Русе за общинската собственост, Общинският съвет реши:

 1. Дава съгласие за продажба на общински поземлен имот с идентификатор 63427.173.14 по кадастралната карта и кадастралните регистри на гр. Русе с площ 1095 кв.м., намиращ се в землището на гр. Русе, местност „Барбуков трап“, с трайно предназначение на територията: земеделска, с начин на трайно ползване: за земеделски труд и отдих (съгласно § 4 от ПЗР на ЗСПЗЗ), категория на земята при неполивни условия: 7 категория, предмет на Акт за частна общинска собственост №8533/06.12.2017 год., вписан под №173, том 40, н.д. 8199, парт. №17700, вх.рег. №18010 от 11.12.2017 г. по описа на Службата по вписвания - Русе, на Гергина Върбанова Неделчева, Димитър Неделчев Димитров, Кирил Неделчев Димитров, като наследници по закон на Неделчо Димитров Неделчев, срещу заплащане на цена в размер на 12 211.40 лeва, без дължими данъци и такси.

Дължимите данъци и такси са за сметка на купувачите.

**10 Точка**

**Приемане на Решение за установяване позицията на Община Русе по повод въпроси от дневния ред на редовно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе, насрочено за 26.02.2018 г.**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Във връзка с предстоящо Общо събрание на ВиК на 26 февруари, упълномощаваме инж. Димитър Наков да гласува по точките от дневния ред.

 **Чл.-кор. проф. Хр. Белоев:** Благодаря. Въпроси и изказвания по тази точка? Не виждам. Режим на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 769**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация, във връзка с чл.198б, т.2 и чл.198е, ал.3 и ал.5 от Закона за водите, във връзка с чл.5, ал.5 и ал.6 от Правилника за организацията и дейността на асоциациите по водоснабдяване и канализация, Общински съвет - Русе реши:

I. При невъзможност за лично участие на Кмета на Община Русе в заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 26.02.2018 г. от 13:30 часа в Зала № 1 на Областна администрация - Русе, оправомощава г-н Димитър Наков - Заместник-Кмет на Община Русе с ресор „Устройство на територията” да представлява Община Русе на заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено в горепосочените време и място.

II. Оправомощава представителя на Община Русе да подкрепи и да гласува положително по точките от дневния ред на заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 26.02.2018 г. от 13:30 часа в Зала №1 на Областна администрация - Русе, както следва:

1. Приемане на отчета за дейността на Асоциацията по ВиК – Русе за 2017 г.

2. Приемане на отчет за изпълнението на бюджета на Асоциацията по ВиК – Русе за 2017 г.

3. Приемане на годишен финансов отчет на Асоциацията по ВиК – Русе за 2017 г.

4. Приемане на бюджета на Асоциацията по ВиК – Русе за 2018 г.

5. Приемане на Подробна инвестиционна програма за работата на „Водоснабдяване и канализация“ ООД – Русе през 2018 г.

6. Други.

III. При настъпване на промени в процеса на обсъжданията на въпросите от дневния ред на заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 26.02.2018 г. от 13:30 часа в Зала №1 на Областна администрация - Русе, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

**11 Точка**

**Приемане на решение за изваждане от експлоатация на актив собственост на Община Русе, представляващ външен „водопровод СТ Ф125 мм.“, находящ се на територията на с. Тетово, община Русе**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Изваждаме от експлоатация външен водопровод на територията на с. Тетово. Същият не е в експлоатация и не захранва селото.

 **Чл.-кор. проф. Хр. Белоев:** Благодаря. При мен няма становище на кмета Невяна Атанасова, тя е тук, моля да го заяви.

 **Г-жа Н. Атанасова:** Уважаеми дами и господа, господин Председател, господин Кмет, подкрепям направеното предложение, понеже този водопровод е морално остарял, технически вероятно е негоден и преди доста години наистина се използваше между Тетово и Беловец захранване на селото, но в момента не се използва.

 **Чл.-кор. проф. Хр. Белоев:** Да, благодаря. Въпроси и изказвания по точката? Да, заповядайте, Траян Тотев.

 **Г-н Тр. Тотев:** Уважаеми господин Председател, уважаеми господин Кмете, уважаеми колеги съветници, на мен не ми стана ясно какво ще се случи с тези тръби след изваждането им от експлоатация? В чии ръце ще отидат? Къде ще отиде стойността от тях? Надявам се да ми бъде отговорено. Благодаря.

 **Чл.-кор. проф. Хр. Белоев:** Въпрос, да, благодаря. Кой ще отговори? Господин Наков.

 **Г-н Дим. Наков:** Значи, принципно, ако мога да поясня, когато се бракуват такива инфраструктурни обекти те си остават, както и в градски условия, в урбанизираната територия, просто се запечатва от двете страни съответния провод и си остава заринат в земята. Това са тръби, които няма как да бъдат ползвани, като материал не представляват интерес. Това не е метални тръби, които могат да бъдат нарязани ... (коментар от зала не се чува) Не правете аналогии ...

 **Чл.-кор. проф. Хр. Белоев:** Да, да, изясни се въпроса. Те какви са, интернитови? (коментар от зала не се чува) Явно са морално остарели. Така, ами трябва да има яснота правилно по въпроса. Други въпроси и изказвания по тази точка? Няма. Режим на гласуване. (коментар от зала не се чува) Моля? (коментар от зала не се чува) Да се чете „за“ гласа на доктора, Милко Борисов, гласа е „за“.

**КВОРУМ – 47. С 45 гласа „за”, 0 „против” и 2 „въздържали се” се прие**

**РЕШЕНИЕ № 770**

На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.8, ал.1 от Закона за общинската собственост, Общински съвет - Русе реши:

Дава съгласие Община Русе да извади от експлоатация външен „водопровод СТ Ф125“, с балансова стойност в размер на 11 912,26 лв., заведен с инвентарен №4192 в Приложение №1 към Договор от 16.12.2016 г. за стопанисване, поддържане и експлоатация на ВиК системите и съоръженията и предоставянето им за управление на „Асоциация по водоснабдяване и канализация на обособената територия, обслужвана от „Водоснабдяване и канализация“ ООД – Русе, находящ се в землището на с. Тетово, община Русе.

**12 Точка**

**Предоставяне безвъзмездно за управление на част от общински поземлен имот с идентификатор 63427.7.771 по кадастралната карта и кадастралните регистри на гр. Русе, с адрес: гр. Русе, ул. „Професор Димитър Баларев“ №2, заедно с изградените в него: сграда с идентификатор 63427.7.771.1 по кадастралната карта и кадастралните регистри на гр. Русе и сграда с идентификатор 63427.7.771.2 по кадастралната карта и кадастралните регистри на гр. Русе, в полза на Общинско предприятие „Спортни имоти“**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Предоставяме бившата аула и част от терена на бившата гимназия по зърнопреработване на ОП „Спортни имоти“ за образователни и спортни цели.

 **Чл.-кор. проф. Хр. Белоев:** Да, това от миналия път, което бяхме почнали. Да, д-р Константинова.

 **Д-р Т. Константинова:** Благодаря, господин Председател. Господин Кмете, уважаеми колеги, тъй като в моите комисии не е разглеждана тази точка от дневния ред, моля, независимо от това, че виждам, че тук е посочено, че предприятието се нуждае от спортна бази за обучение по различни видове спорт ... Бих искала да чуя по-подробно с каква цел се изискват и какво ще се извършва в тези сгради? Точно с каква цел?

 **Чл.-кор. проф. Хр. Белоев:** Да, г-н Богданов.

 **Г-н В. Богданов:** Уважаеми общински съветници, в обекта, който касае това предложение се предвижда изграждането на един модерен център за обучение по безопасност на движението за младежи и деца. Предложението е внесено от клуб по автомобилизъм, който на следваща сесия, когато искаме вашето съгласие за отдаването му под наем, съответно ще направи презентация на това, което той точно иска да изгради в тоя обект. Смятам, че такъв център е необходим за Русе и за русенските деца и младежи, и това ще бъде начин да оползотворим така стоящия от доста време и рушащ се терен и аула на това училище. Благодаря ви.

 **Чл.-кор. проф. Хр. Белоев:** Да, благодаря. Други въпроси, изказвания? Не виждам. Гласуваме по точката.

**КВОРУМ – 47. С 46 гласа „за”, 0 „против” и 1 „въздържали се” се прие**

**РЕШЕНИЕ № 771**

 На основание чл.21, ал.1, т.8 и чл.21, ал.2 от Закона за местно самоуправление и местна администрация, във връзка с чл.12, ал.1 и ал.4, чл.52, ал.3 и 4 от Закона за общинската собственост, във връзка с чл.305, ал.1 от ЗПУО, във връзка с чл.12, ал.2 от Наредба №1 за общинската собственост на Общински съвет-Русе, Общински съвет - Русе реши:

1. Предоставя безвъзмездно за управление на Общинско предприятие „Спортни имоти“ на част с площ 9 082 кв.м от общински поземлен имот с идентификатор 63427.7.771 по кадастралната карта и кадастралните регистри на гр. Русе, целия с площ 15 895 кв.м., с адрес: гр. Русе, ул. „Професор Димитър Баларев“ №2, заедно изградените в него:
* сграда едноетажна със сутерен с идентификатор 63427.7.771.1 по кадастралната карта и кадастралните регистри на гр. Русе, със застроена площ 96 кв.м., с предназначение: промишлена сграда;
* сграда със сутерен с идентификатор 63427.7.771.2 по кадастралната карта и кадастралните регистри на гр. Русе, със застроена площ 449 кв.м, с предназначение: сграда за образование, предмет на Акт за частна общинска собственост № 8096/12.08.2016 г. Вещите да се управляват при спазване на изискванията на чл.305, ал.1 от ЗПУО.

2. Допълва Приложение №1 на Правилника за дейността на Общинско предприятие „Спортни имоти“-„Списък на спортните обекти, общинска собственост предоставени за управление на Общинско предприятие „Спортни имоти“, като добавя част с площ 9 082 кв.м от общински поземлен имот с идентификатор 63427.7.771 по кадастралната карта и кадастралните регистри на гр. Русе, целия с площ 15 895 кв.м., с адрес: гр. Русе, ул. „Професор Димитър Баларев“ №2, заедно изградените в него:

* сграда едноетажна със сутерен с идентификатор 63427.7.771.1 по кадастралната карта и кадастралните регистри на гр. Русе, със застроена площ 96 кв.м., с предназначение: промишлена сграда;
* сграда със сутерен с идентификатор 63427.7.771.2 по кадастралната карта и кадастралните регистри на гр. Русе, със застроена площ 449 кв.м, с предназначение: сграда за образование

**13 Точка**

**Предоставяне безвъзмездно за управление на имоти – частна общинска собственост в полза на Професионална гимназия по дървообработване и вътрешна архитектура „Йосиф Вондрак“ – Русе и Професионална гимназия по селско стопанство „Ангел Кънчев“ – Образцов чифлик**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Придобитите от Община Русе от държавата имоти на гимназията по селско стопанство „Образцов чифлик“ и гимназията по дървообработване се предоставят за управление на същите училища. Обектите са подробно описани в проекта за решение.

 **Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 772**

На основание чл.21, ал.1, т.8 и чл.21, ал.2 от Закона за местно самоуправление и местна администрация, във връзка с чл. 3, ал. 2, т. 1, чл. 6, ал. 2 и ал. 3, чл.12, ал.3 и ал.4 от Закона за общинската собственост, чл. 302, ал. 1 от Закона за предучилищното и училищното образование, чл.12, ал.2 от Наредба №1 за общинската собственост на Общински съвет-Русе, Общински съвет - Русе реши:

1. Предоставя безвъзмездно за управление на Професионална гимназия по дървообработване и вътрешна архитектура „Йосиф Вондрак“ – Русе, следните имоти общинска собственост:

1.1.Поземлен имот с идентификатор 63427.2.4221 по кадастралната карта и кадастралните регистри на гр. Русе, с площ 9049 кв.м., с начин на трайно ползване: за обект, комплекс за образование, адрес: гр. Русе, ул. „Александровска“ №108, заедно с построените върху него сгради:

1.1.1. Сграда с идентификатор 63427.2.4221.2 по кадастралната карта и кадастралните регистри на гр. Русе, със застроена площ 69 кв.м., с предназначение: складова база, склад.

1.1.2. Сграда с идентификатор 63427.2.4221.3 по кадастралната карта и кадастралните регистри на гр. Русе, със застроена площ 161 кв.м., с предназначение: складова база, склад.

1.1.3. Сграда с идентификатор 63427.2.4221.4 по кадастралната карта и кадастралните регистри на гр. Русе, със застроена площ 81 кв.м., с предназначение: складова база, склад.

1.1.4. Сграда с идентификатор 63427.2.4221.5 по кадастралната карта и кадастралните регистри на гр. Русе, със застроена площ 54 кв.м., с предназначение: складова база, склад.

1.1.5. Сграда с идентификатор 63427.2.4221.6 по кадастралната карта и кадастралните регистри на гр. Русе, масивна, триетажна, със застроена площ 323 кв.м. и сутерен със застроена площ 150 кв.м., с предназначение: сграда за образование.

1.1.6. Сграда с идентификатор 63427.2.4221.7 по кадастралната карта и кадастралните регистри на гр. Русе, масивна, двуетажна, със застроена площ 1727 кв.м., с предназначение: сграда за образование.

1.1.7. Сграда с идентификатор 63427.2.4221.8 по кадастралната карта и кадастралните регистри на гр. Русе, масивна, двуетажна със застроена площ 532 кв.м., с предназначение: сграда за образование.

1.1.8. Сграда с идентификатор 63427.2.4221.9 по кадастралната карта и кадастралните регистри на гр. Русе, масивна, едноетажна със застроена площ 7 кв.м., с предназначение: сграда за образование.

1.1.9. Сграда с идентификатор 63427.2.4221.10 по кадастралната карта и кадастралните регистри на гр. Русе, масивна, едноетажна със застроена площ 7 кв.м., с предназначение: сграда за образование.

2. Предоставя безвъзмездно за управление на Професионална гимназия по селско стопанство „Ангел Кънчев“ – Образцов чифлик, както следва:

 2.1. Поземлен имот с идентификатор 63427.12.1 по кадастралната карта и кадастралните регистри на гр. Русе, с площ 16 063 кв.м., с начин на трайно ползване: за ниско застрояване, с адрес: гр. Русе, кв. „Образцов чифлик, заедно с построените в него сгради:

2.1.1. Сграда с идентификатор 63427.12.1.2 по кадастралната карта и кадастралните регистри на гр. Русе, със застроена площ 47 кв.м., едноетажна, предназначение: друг вид сграда за обитаване.

 2.1.2. Сграда с идентификатор 63427.12.1.4 по кадастралната карта и кадастралните регистри на гр. Русе, със застроена площ 123 кв.м., едноетажна, с предназначение: селскостопанска сграда.

 2.1.3. Сграда с идентификатор 63427.12.1.5 по кадастралната карта и кадастралните регистри на гр. Русе, със застроена площ 100 кв.м., едноетажна, с предназначение: селскостопанска сграда.

2.1.4. Сграда с идентификатор 63427.12.1.6 по кадастралната карта и кадастралните регистри на гр. Русе, със застроена площ 100 кв.м., едноетажна, предназначение: селскостопанска сграда.

* + 1. Сграда с идентификатор 63427.12.1.7 по кадастралната карта и кадастралните регистри на гр. Русе, със застроена площ 101 кв.м., едноетажна, с предназначение: хамбар, депо, гараж.
		2. Сграда с идентификатор 63427.12.1.8 по кадастралната карта и кадастралните регистри на гр. Русе, със застроена площ 14 кв.м., едноетажна, масивна, с предназначение: друг вид производствена, складова, инфраструктурна сграда.
	1. Поземлен имот с идентификатор 63427.12.4 по кадастралната карта и кадастралните регистри на гр. Русе, с площ 11 531 кв.м, с начин на трайно ползване: за ниско застрояване, с адрес: гр. Русе, кв. „Образцов чифлик“, заедно с построените върху него сгради:

2.2.1. Сграда с идентификатор 63427.12.4.1 по кадастралната карта и кадастралните регистри на гр. Русе, със застроена площ 380 кв.м., едноетажна, с предназначение: хангар, депо, гараж.

* + 1. Сграда с идентификатор 63427.12.4.2 по кадастралната карта и кадастралните регистри на гр. Русе, със застроена площ 730 кв.м., едноетажна, с предназначение: друг вид производствена, складова, инфраструктурна сграда.
		2. Сграда с идентификатор 63427.12.4.3 по кадастралната карта и кадастралните регистри на гр. Русе, със застроена площ 397 кв.м., едноетажна, с предназначение: друг вид производствена, складова, инфраструктурна сграда.
		3. Сграда с идентификатор 63427.12.4.4 по кадастралната карта и кадастралните регистри на гр. Русе, със застроена площ 123 кв.м., едноетажна, с предназначение: друг вид производствена, складова, инфраструктурна сграда.
	1. Поземлен имот с идентификатор 63427.12.5 по кадастралната карта и кадастралните регистри на гр. Русе, с площ 28 620 кв.м., с начин на трайно ползване: ниско застрояване, заедно с построената върху него сграда с идентификатор 63427.12.5.2 по кадастралната карта и кадастралните регистри на гр. Русе, със застроена площ 209 кв.м., двуетажна, с предназначение: селскостопанска сграда, с адрес: област Русе, община Русе, гр. Русе, кв. „Образцов чифлик“.

2.4. Поземлен имот с идентификатор 63427.12.6 по кадастралната карта и кадастралните регистри на гр. Русе, с площ 772 кв.м., с начин на трайно ползване: ниско застрояване, с адрес: гр. Русе, кв. „Образцов чифлик“, заедно с построените върху него сгради:

* + 1. Сграда с идентификатор 63427.12.6.1 по кадастралната карта и кадастралните регистри на гр. Русе, със застроена площ 18 кв.м., едноетажна, с предназначение: друг вид сграда за обитаване.
		2. Сграда с идентификатор 63427.12.6.2 по кадастралната карта и кадастралните регистри на гр. Русе, със застроена площ 29 кв.м., едноетажна, с предназначение: друг вид сграда за обитаване.
	1. Поземлен имот с идентификатор 63427.12.7 по кадастралната карта и кадастралните регистри на гр. Русе, с площ 12 663 кв.м., с начин на трайно ползване: ниско застрояване, с адрес: област Русе, община Русе, гр. Русе, кв. „Образцов чифлик“, заедно с построената в него сграда с идентификатор 63427.12.7.7 по кадастралната карта и кадастралните регистри на гр. Русе, със застроена площ 389 кв.м., едноетажна, с предназначение: спортна сграда, база.
	2. Поземлен имот с идентификатор 63427.12.8 по кадастралната карта и кадастралните регистри на гр. Русе, с площ 58 836 кв.м., с начин на трайно ползване: за ниско застрояване, с адрес: гр. Русе, кв. „Образцов чифлик“, заедно с построените върху него сгради:
		1. Сграда с идентификатор 63427.12.8.4 по кадастралната карта и кадастралните регистри на гр. Русе, със застроена площ 1326 кв.м., двуетажна, с предназначение: сграда за образование.
		2. Сграда с идентификатор 63427.12.8.5 по кадастралната карта и кадастралните регистри на гр. Русе, със застроена площ 53 кв.м., едноетажна, с предназначение: складова база, склад.
		3. Сграда с идентификатор 63427.12.8.6 по кадастралната карта и кадастралните регистри на гр. Русе, със застроена площ 30 кв.м., едноетажна, с предназначение: сграда за енергопроизводство.
		4. Сграда с идентификатор 63427.12.8.7 по кадастралната карта и кадастралните регистри на гр. Русе, със застроена площ 909 кв.м., четириетажна, с предназначение: общежитие.
		5. Сграда с идентификатор 63427.12.8.8 по кадастралната карта и кадастралните регистри на гр. Русе, със застроена площ 141 кв.м., едноетажна, с предназначение: здравно заведение.
	3. Поземлен имот с идентификатор 63427.12.10 по кадастралната карта и кадастралните регистри на гр. Русе, с площ 35 084 кв.м., заедно с построената върху него сграда с идентификатор 63427.12.10.1 по кадастралната карта и кадастралните регистри на гр. Русе, със застроена площ 478 кв.м., едноетажна, с предназначение: селскостопанска сграда, с адрес: гр. Русе, кв. „Образцов чифлик“.
1. Обявява предоставените имоти и сгради – частна общинска собственост, предоставени за безвъзмездно управление на Професионална гимназия по дървообработване и вътрешна архитектура „Йосиф Вондрак“ – Русе и на Професионална гимназия по селско стопанство „Ангел Кънчев“ – Образцов чифлик, описани в т. 1 и т. 2 от настоящото решение, за недвижими вещи – публична общинска собственост.

**14 Точка**

**Предоставяне безвъзмездно, за управление на част от недвижим имот-частна общинска собственост, намиращ се в гр. Русе, ул. „Фердинанд” № 3а, на Център за подкрепа на личностното развитие - Център за ученическо техническо и научно творчество**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Предоставяме безвъзмездно за управление 4 стаи, сервизно помещение на ул. „Фердинанд” № 3а, за дейността на Центъра за ученическо техническо и научно творчество.

 **Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 773**

ОВОНЯ На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 12, ал. 3 и 4 от ЗОС и чл. 12, ал. 2 от Наредба № 1 за общинската собственост, общинският съвет реши:

 Предоставя безвъзмездно за управление на част от недвижим имот - частна общинска собственост, намиращ се в гр. Русе, ул. „Фердинанд” № 3а, представляваща част от самостоятелен обект в сграда с идентификатор 63427.2.5512.1.12 по Кадастралната карта на гр. Русе, в сграда № 1, V-ти етаж, разположена в ПИ с идентификатор 63427.2.5512, а именно стая №№ 1, 8, 9, 10, сервизно помещение и една тоалетна с обща застроена площ 109 кв.м., с предназначение на самостоятелния обект: за офис, съседни самостоятелни обекти в сградата: на същия етаж - няма, под обекта - самостоятелен обект в сграда с идентификатор 63427.2.5512.1.11, над обекта - няма, предмет на АОС № 6675/09.04.2012 г., на Център за подкрепа на личностното развитие - Център за ученическо техническо и научно творчество.

 Решението подлежи на оспорване чрез ОбС-Русе пред Административен съд-Русе в 14-дневен срок от съобщаването му.

**15 Точка**

**Утвърждаване списъци на общински жилища, на основание чл. 42, ал. 2 от Закона за общинската собственост**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Ежегодно общинския съвет утвърждава трите списъка. Списък 1 за лица с установени жилищни нужди, списък 2 е ведомствен фонд и списък 3 е резервен фонд. Нямаше забележки към предложението, поддържам го.

 **Чл.-кор. проф. Хр. Белоев:** Благодаря. Въпроси и изказвания по тази точка? Не виждам. Режим на гласуване.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 774**

На основание чл. 21, ал. 2, във връзка с чл. 21, ал. 1, т 8 от Закона за местното самоуправление и местната администрация, чл. 42, ал. 2 от Закона за общинската собственост и чл. 12, ал. 2 от Наредба №6 за условията и реда за установяване на жилищни нужди, настаняване под наем и разпореждане с жилища – общинска собственост на Общински съвет – Русе, Общинският съвет реши:

Утвърждава, както следва:

1. Списък №1 на общинските жилища за настаняване под наем на граждани с установени жилищни нужди, включващ 1 594 броя апартаменти и 144 броя къщи.

2. Списък №2 на общинските жилища от ведомствения фонд, включващ 45 броя апартаменти и 2 броя апартаменти – защитени жилища.

3. Списък №3 на общинските жилища от резервния фонд, включващ 135 броя жилищни имота.

**16 Точка**

**Провеждане на публичен търг с явно наддаване за отдаване под наем на част от терен - ПОС за разполагане на преместваеми обекти по чл. 56 от ЗУТ**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Стандартна процедура. Това са свободни имоти по одобрена от главния архитект схема. Поддържаме го.

 **Чл.-кор. проф. Хр. Белоев:** Да, благодаря. Въпроси и изказвания по тази точка? Не виждам. Режим на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 775**

 На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1 и 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 1, ал. 2, чл. 3 и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

 Дава съгласие да бъде проведен публичен търг с явно наддаване за отдаване под наем за срок от пет години на част от терен – публична общинска собственост, за поставяне на преместваем обект – павилион за продажба на цветя №7, с площ от 6,00 кв. м, в гр. Русе, ЦГЧ, при градинката на ул. „Хан Крум“, пред Младежкия център, с начална тръжна месечна наемна цена – 77,30 лв. (Седемдесет и седем лева и тридесет стотинки) без включен ДДС.

**17 Точка**

**Провеждане на публичен търг с явно наддаване за отдаване под наем за срок от десет години на поземлен имот – публична общинска собственост, заедно с построената в него сграда в гр. Русе, кв. „Изток“, ул. „Рига“ №36**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Предлагаме търг на имот по ул. „Рига“ №36 с предназначение детско заведение, начална тръжна месечна наемна цена 1200 лв. без ДДС. За обектът има заявен интерес от УМБАЛ „Медика“ за изграждане на детска градина и яслена група.

 **Чл.-кор. проф. Хр. Белоев:** Постъпила е декларация, самоотвод от Кирил Панайотов, който заявява, че има частен интерес и няма да участва в обсъждането и в гласуването. Въпроси и изказвания по тази точка? Да, също и от Кристиян Иванов, той е на трудов договор в УМБАЛ „Медика“, няма да участва в обсъждането и в гласуването. Така, въпроси и изказвания по тази точка? Режим на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 776**

 На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 1 и 2 от Наредба №1 за общинската собственост на Общински съвет - Русе, във връзка с чл. 1, т. 1, чл. 2, ал. 1, т. 18 и т. 32, чл. 3, чл. 4, и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

 Дава съгласие да бъде проведен публичен търг с явно наддаване за отдаване под наем за срок от десет години като детска градина на поземлен имот – публична общинска собственост, с идентификатор по Кадастралната карта и кадастралните регистри (КККР) на гр. Русе 63427.7.496, с площ 5840,00 кв. м, с начин на трайно ползване: за друг обществен обект, комплекс, заедно с построената в него сграда с идентификатор по КККР на гр. Русе 63427.7.496.1, със застроена площ 1082,00 кв. м, брой етажи: 2 (два), с функционално предназначение – сграда за детско заведение, с административен адрес: гр. Русе, кв. „Изток“, ул. „Рига“ №36, предмет на Акт за публична общинска собственост №6527 от 03.08.2011 г., с начална месечна тръжна наемна цена – 1200,00 лв. (Хиляда и двеста лева) без включен ДДС.

**18 Точка**

**Одобряване на Актуализация на план за действие към стратегическа карта на шума в околната среда на агломерация Русе**

 **Чл.-кор. проф. Хр. Белоев:** Госпожа Кръстева.

 **Г-жа Н. Кръстева:** Уважаеми господин Председател, уважаеми общински съветници, целта на разработването на плана за действие към стратегическата карта на шума в околната среда е управлението, ограничаването и намаляването на шумовото натоварване в околната среда, чрез прилагане на мерки, акустично планиране в краткосрочен, средносрочен и дългосрочен период. Крайната цел на плана е създаването на здравословни условия на живот на населението и опазването на околната среда от шум. Съгласно действащото законодателство Община Русе е обявила обществен достъп до проекта на плана за действие, като на 10.01.2018 г. организира, Община Русе организира среща за обществено обсъждане на плана за действие с цел управление, предотвратяване, намаляване на шума в околната среда. Предвид изложеното предлагаме да одобрите актуализация на плана за действие към стратегическата карта за шум.

 **Чл.-кор. проф. Хр. Белоев:** Благодаря. Въпроси и изказвания по тази точка? Иво Пазарджиев.

 **Г-н Иво Пазарджиев**: Уважаеми колеги, със съветници от нашата група коментирахме, че имаме усещането, че тази ..., тези планове, които приемаме го правим малко формално, изпълняваме си задължението, след което нищо не следва. Пред нас стои един нерешен проблем от години, който е коментиран многократно в тази зала, а именно гонките с автомобили вечер, които тормозят русенци. Организирана беше среща по инициатива на г-жа Кръстева с представители на институции: прокуратура, полиция и кой ли още не, РИОСВ, мисля че бяха ..., така, РЗИ, нищо не последва. Институциите общо взето казаха, че нищо не могат да направят, според мен дори и не желаят да направят, нямат ресурси, нямат хора, нямат пари, проблема стои нерешен за русенци. След като наистина това е в техните правомощия, но този проблем стои пред нас като общественици, като хора, които мислим доброто на нашите съграждани, аз призовавам кмета да потърси среща с министъра на вътрешните работи и да бъде направено необходимото полицията да си влезе в правомощията и да започне да работи малко по-сериозно по тоя проблем, който тормози, всяка вечер тормози нашите съграждани. Убеден съм, че ще направите необходимото, наистина направете такава среща, апелира, към Вас, за да има някакви реални действия. Благодаря.

 **Чл.-кор. проф. Хр. Белоев:** Благодаря. Господин кмета.

 **Г-н Пл. Стоилов:** Значи, не е необходимо да се прави такава среща с министъра на вътрешните работи, за да решава проблем на местно ниво. Съгласно ЗМСМА кмета има право да издава заповеди до началниците на районни полицейски управления. С писма до двете РПУ-та съм изискал стриктно прилагане на мерките от Закона за движение по пътищата и засилване контрола, както по отношение движението на скоростта, така и по отношение на превишаване на нормите за шум. Тук, обаче можем да бъдем изключително полезни на органите на реда, тъй като тия коли се движат бързо, те трябва да бъдат хванати на място. Имайте предвид, че тия коли минават през автосервизи, тия коли се тунинговат, техните изпускателни системи умишлено се правят така да работят. Това става някъде, където някой го вижда. Нека да бъдем нормални европейци и когато видим неща, които са противозаконни и които са срещу нашия интерес да подаваме сигнали. Ако бъде подаден сигнал, че еди кое си превозно средство, с еди кой си номер, в еди коя си минута е минал еди къде си, това нещо с писмо отива до полицията, колата се вика от КАТ, човека се глобява, дава му се срок и той трябва да си приведе колата в съответния ред. Просто нека да помогнем на органите на реда, те са задължени да го правят, но действително са малко техните сили и средства. Мисля, че говорих предния път за това, че има нужда от 11 служители в местното звено на сектор Пътна полиция. Очаква се с намесата на народните представители да се увеличи този щат. Говорих и колко камери има, не е нормално в град като Русе да има една камера. За да се подобри работата по пътния контрол в изменението на Закона за движение по пътищата беше дадена възможност освен органите на Пътна полиция с тия дейности да се занимават и структурите на Охранителна полиция. Поради тая причина няма оправдание, че органите на МВР на местно ниво не успяват да се справят. Въпросът е, че винаги, когато сме имали конкретен сигнал до тях за место, за номер, за събитие те го издирват и го залавят, и се предприемат съответните мерки. Значи, в целия град това са 10-тина мотоциклета и 10-тина автомобила, не са повече. И това може да стане само с едно активно, една активна гражданска позиция на нетърпимост към това и от наша страна на администрацията, ако трябва ще бъдат издадени и заповеди до началниците на РПУ-та. Има механизми, които да бъдат направени, но нека да имаме конкретните случаи. Аз лично съм подавал сигнали за такива коли като ги видя, с номерата на 112, след което ви уверявам, че има реакция веднага. Затова призовавам и използвам случая, че гледат и граждани вероятно, значи нека тъй като наближава пролетния и летния сезон, тия неща стават нетърпими, гледайте ги тия коли, описание на колата, номер на колата и на 112, безплатен е телефона. Това може да ни помогне много.

 **Чл.-кор. проф. Хр. Белоев:** Да, призив за по-активна гражданска позиция и сигурно може да има решение. Господин Неделчев беше реплика подал, обаче дадох думата ... Хайде нека Иво, после ... (коментар от зала не се чува) Да, Иво Пазарджиев.

 **Г-н Иво Пазарджиев:** Господин кмета каза има правомощията да издава заповеди. Да, той ги издава и от тях нищо не следва, тъй като органите на МВР не си вършат работата. Казахте да се подават сигнали. Ами те на тая среща, господин Кмете казаха ние ги знаем кои са, ама нямаме ресурс, не можем да се справим с тях. Да Ви кажа честно, ако аз съм полицай и имам усещането, че не мога да се справя с 20 хлапета, щото това са 20 хлапета, ами под-добре да се махат и да не работят това. Ако желаят да се справят те казват, че ги знаят. Нали сред военните има един такъв принцип, че да те гонят по устав е най-лошо, ами да ги гонят по устав, нали така, господин Кмете това е най-лошото в казармата? Така, че ... Не съм ходил там, мисля че Вие можете да кажете. (коментар от зала не се чува) Така, че явно е, че нещо куца, този проблем не се решава, трябва да се предприемат някакви по-сериозни действия. И пак казвам, че явно Вие сте ги предприели, но от тях нищо не следва. Трябва да се погледне по-напред.

 **Чл.-кор. проф. Хр. Белоев:** Благодаря. Господин Неделчев.

 **Г-н Ал. Неделчев:** Благодаря, проф. Белоев. Използвам поводът да Ви честитя избирането за ректор на Русенския университет.

 **Чл.-кор. проф. Хр. Белоев:** Благодаря сърдечно.

 **Г-н Ал. Неделчев:** Уважаеми господин Кмете, уважаеми колеги, в продължение на това, което каза колегата Пазарджиев няколко конкретни неща искам да предложа на кмета и на администрацията. Значи, по наше настояване се проведоха 2 срещи, много полезни според мене с представители на всички институции: МВР, КАТ, РЗИ и т.н., ДАИ, които имат отношение към проблема с този шум. Понеже наистина всяка година го дъвчим при приемането на тази програма. От тази среща поставихме проблема доста категорично, в крайна сметка разбрахме след едно прехвърляне на топката между представители на тези институции, че нито една от тях, която законово е задължена да отговаря за решаването на такъв проблем не разполага със съответните технически средства и респективно оборудване, за да реализира контролните си и санкциониращи функции. А права да контролират и да санкционират сериозно закона им е дал, но нямали шумомери, нямали не знам какво. Значи и тогава казах и сега ви предлагам, има национално сдружение на общините в България, сигурно проблема е идентичен и не е само за Русе, поставете го, ако трябва там, ако не чува правителството и не предвижда в бюджетите на тези институции пари, за да могат те да си изпълняват задълженията. Става дума за политика на държавно ниво, не на местно, както казахте Вие. Не е проблема само, ето Вие хубаво сте издали заповед, но аз си мисля, че тази заповед може да бъде поизпълнена. Около 600 човека са списъчния състав на МВР. 600 човека не могат да открият 20 хлапета, както казахте с мотори и с коли, които вдигат шум? Ами колко са в КООРС-а, ами колко са по платеното паркиране „Комунални дейности“ служители на община Русе? Те не могат ли ..., в тефтерче там ..., минават по центъра постоянно тези автомобили и мотори особено лятото и си шумят, и съм виждал как бебета в детската количка изпищяват чак от този шум, който те нарочно правят. Та, предлагам наистина малко по-настойчиво да бъде община Русе ...

 **Чл.-кор. проф. Хр. Белоев:** Моля за тишина.

 **Г-н Ал. Неделчев:** ... ако трябва среща с народните представители да се организира, нещо законово или нормативно, ако трябва да бъде пипнато да се изчисти. Но трябва ние да бъдем активната страна, трябва ние да натискаме съответните копчета, иначе никой, както години наред не се е справил с проблема, няма и да си мръдне пръста и занапред. Благодаря.

 **Чл.-кор. проф. Хр. Белоев:** Благодаря. Господин Чакърян даде знак.

 **Д-р Евр. Чакърян:** Господин Кмет, господин Председател, колеги, ясно стана, че имаме нетърпимост към шума в градски условия. Преди малко с едни колеги споделих, че да живееш в града е висока топка и това преди всичко е отговорност, не е привилегия. От изказванията ви ми направи впечатление, че едва ли не полицията и КООРС не си вършат работата. Мисля, че този дебат закъсня, има национална програма за обезпечаване на високите норми на шум. Каквато и техника да имаме и да ги спираме, и да ги проверяваме един ауспух се сменя за 4 минути. По-скоро се доближава моето мнение до изказването на кмета, че трябва да подаваме информация за регистрационните номера на колите и наистина в града са не повече от 20 човека тези мерзавци бих казал аз. Благодаря ви.

 **Чл.-кор. проф. Хр. Белоев:** Да, благодаря. Господин Славчев.

 **Г-н М. Славчев:** Ще ме извинявате всички колеги, никакво намерение нямах да се изказвам, обаче слушам тука някакви неща, които не отговарят на истината. В Русе няма незаконни гонки, става въпрос за дрифтърчетата. Това са хлапета, които дрифтят. Ако не знаете това е спорт, който има състезания. Друг е въпросът, че тия момчета няма къде да тренират в Русе. Друг е въпросът, че има, имат свои млади начинаещи последователи, които правят въпросните простотии по улиците. Това е, както едно време, когато ние нямахме възможност да дрифтим и да имаме такива коли, гледахме големите футболисти като Марадона и ритахме в градинките пред блока. Това се случва същото, само че сега имат ресурс, имат финанси и съвсем в други години живеем. Тия момчета няма къде да тренират, няма къде да се занимават. Трябва да има разбира се правила, не може да се придвижват така с децибелите и с всички ..., не може да правят ..., но те няма ... Вечер излизат и дрифтят по улиците. Не ги защитавам искам правилно да бъда разбран, защото просто няма къде. А, да видим тука всички дето знаете, да ми кажете къде да ги пратим да тренират? Къде? Къде да отидат ... Има състезания, русенци са едни от най-добрите в България да знаете от мен това, ако не го знаете. Просто трябва да тренират някъде, ако някой има нещо ще му отговоря.

 **Чл.-кор. проф. Хр. Белоев:** Да, благодаря. Голям дебат стана на тая тема, явно има нужда от някаква допълнителна среща с органите на реда. Да, реплика ли? (коментар от зала не се чува) Реплика? (коментар от зала не се чува) Заповядай. Владо Владов, реплика.

 **Г-н Вл. Владов /реплика/:** Уважаеми колеги, господин Кмет, репликата ми е в това, че първо, гонки има. Гонките се извършват от светофара на Олимпа посока КАТ до пешеходния светофар на Митницата. Ако някой може да спори, след 7 и половина вечерта да пие кафе на Киното и ще види, без да правя реклама на заведението. Второ, полигона на ДЗС работи. Претендирам, че познавам 90% от така наречените дрифтаджии в града и мога да кажа, че тези, за които г-н Славчев казва, че са добри са трима, мога да ги изредя и отборно. Всичко останало са самозванци ... и номерата им знам, няма значение. Мисълта ми е, че ако общината иска ...

 **Чл.-кор. проф. Хр. Белоев:** Моля за тишина.

 **Г-н Вл. Владов:** ... и органите на КАТ искат, всеки един, който дава газ, така че да събуди всички може да бъде заловен. Затова призовавам, кмета издал е заповед, просто да засили контрола към органите. Благодаря.

 **Чл.-кор. проф. Хр. Белоев:** Да. То на тия места по една патрулка и ...

 **Г-н Пл. Стоилов:** Значи, тука влизаме в някакъв махленски спор. Искам да предложа да се приключи, въпреки че процедурно нямам това право. Но искам да сте наясно скъпи общински съветници, последното място, където някой по закон може да дрифти това са улиците на Русе. По улиците на Русе и по пътищата в областта, и в държавата трябва да се спазва Закона за движение по пътищата. Този, който иска да спортува някъде да си го търси мястото. А, ние имахме инвестиционно предложение от Росен Даскалов да направи такава писта, да направи такова место, където да се кара, при спазване на всички мерки за безопасност на тия хора. Защото ДЗС-то, да има го, но там то не е лицензирано местото и не е пригодено, и всичко, което се прави там е незаконно. Ние искахме полигона, не летището, то си е летателна площадка, искахме Автополигона от държавата, за съжаление държавата засега тупа топката, вероятно търси да го продаде на някого за нещо. Автополигонът, идеята на Даскалов беше много добра, не само да го разработи като автополигон, но и да го направи като писта за такива състезания, за да не стават тия безобразия по улиците на Русе. Щото наглостта стига дотам, че тия неща се правят и на МОЛ-овете, на паркингите на МОЛ-овете, на паркингите на Метро, всяка сутрин при мене идват сигналите на 112. Благодаря на всички граждани, но в реално време почти го имаме сигнала, той отива в полицията и от там следва реакцията. Тука единствено с икономически санкции и силни рестриктивни мерки може да се преборим с това. Но аз категорично, докато съм кмет няма да толерирам и да позволявам такива безобразия по улиците на Русе. Нито дрифтения, нито гонки, нито каране с тунинговани изпускателни уредби, които влудяват хората.

 **Чл.-кор. проф. Хр. Белоев:** Благодаря. Други? Да приключим по темата. Няма. Гласуваме точката.

**КВОРУМ – 46. С 43 гласа „за”, 0 „против” и 3 „въздържали се” се прие**

**РЕШЕНИЕ № 777**

На основание чл. 21, ал. 2, във връзка с чл. 21, ал. 1, т. 23 от ЗМСМА, чл. 8, ал. 2, т. 1 от Закона за защита от шума в околната среда и чл. 16, ал. 3, т. 1 от Наредба за изискванията към разработването и съдържанието на стратегическите карти за шум и към плановете за действие, Общински съвет - Русе реши:

Одобрява Актуализация на план за действие към стратегическа карта на шума в околната среда на агломерация Русе

**19 Точка**

**Информация за изменения на Бюджета на Община Русе към 31.12.2017 г.**

 **Чл.-кор. проф. Хр. Белоев:** Госпожа Пенева, заповядайте.

 **Г-жа Ем. Пенева:** Уважаеми дами и господа общински съветници, информацията ви е предоставена ...

 **Чл.-кор. проф. Хр. Белоев:** Моля за тишина.

 **Г-жа Ем. Пенева:** ... в 3 приложения. В първото приложение са всички писма, които са направили възможно трансформацията на общинския бюджет за последното 3-месечие до размера на 133 895 441 лв. Второто приложение е уточнения бюджет към 31 декември по параграфи, разпределен в държавни, общинска дейност и съответно дофинансиране. И третото приложение дава информация за изменения в индикативния разчет на средствата от Европейския съюз по проекти и програми. Информацията е само за сведение.

 **Чл.-кор. проф. Хр. Белоев:** Благодаря. Някакви изказвания по информацията? Няма.

**20 Точка**

**Корекция на Бюджета на Община Русе за 2018 година**

 **Чл.-кор. проф. Хр. Белоев:** Госпожа Пенева, ли пак? (коментар от зала не се чува) Да, заповядайте.

 **Г-жа Ем. Пенева:** Предложението е за корекция на бюджета в 2 обекта в Инвестиционната програма. Поддържаме предложението така, както е входирано.

 **Чл.-кор. проф. Хр. Белоев:** Благодаря. Въпроси и изказвания по точката? Госпожа Волф, заповядайте.

 **Г-жа М. Волф:** Уважаеми господин Председател, уважаеми колеги, на комисията по здравеопазване и социална политика заместник-кмета г-н Григоров обясни, че става въпрос за 2 от блоковете, които се намират около пробива Кауфланд. Разбирам, че става дума за изграждането на паркинги за живущите там, които по настоящем паркират на този булевард. Въпросът ми е следния, защо когато е бил правен проекта, който включва именно изграждането на този тунел и прохода въобще, защо изграждането на тези паркинги около двата блока не е било включено в този проект? Благодаря.

 **Чл.-кор. проф. Хр. Белоев:** Благодаря. Да, господин Наков.

 **Г-н Дим. Наков:** Да, благодаря Ви, господин професоре. Ами, въпросът е много ясен и отговора е още по-ясен. Защото такива са правилата на оперативните програми, които финансират такъв тип инвестиции. Много ясно, че когато говорим вече за благоустрояване излизаме извън рамките на проект за градски транспорт, какъвто беше един от компонентите пробива под ЖП-линията, свързващи кварталите Родина, Чародейка-север с централна градска част. Така, че това е ясния отговор.

 **Чл.-кор. проф. Хр. Белоев:** Благодаря. Други по тази точка? Няма. Режим на гласуване.

**КВОРУМ – 44. С 42 гласа „за”, 1 „против” и 1 „въздържали се” се прие**

**РЕШЕНИЕ № 778**

На основание чл.21, ал.2, във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет реши:

І. Разходи – местни дейности

ФУНКЦИЯ „Жилищно строителство, БКС и опазване на околната среда“

Дейност 619 „Други дейности по жилищното строителство, благоустройството и регионалното развитие“

§5206 „Изграждане на инфраструктурни обекти” +25 686лв.

Обект „Временен открит паркинг за автомобили, обслужващ

улица от о.т. 8570 до о.т. 10201 и благоустрояване около жил.

блок „Драва“, гр. Русе“ /било: 281 570лв.;става:294 500лв./ +12 930лв.

Обект „Благоустрояване на жилищен блок „Скъта“,

ж.к. „Родина – 1“, гр. Русе“ /било:206 570лв.; става:219 326лв./ +12 756лв.

Всичко за дейност: +25 686лв.

Всичко за функция: +25 686лв.

ФУНКЦИЯ „Разходи некласифицирани в другите функции“

Дейност 998 „Резерв“

§9700 „Резерв за непредвидени и неотложни разходи“ -25 686лв.

Всичко за дейност: -25 686лв.

Всичко за функция: -25 686лв.

Всичко разходи местни дейности: 0лв.

Всичко разходи по бюджета 0лв.

**21 Точка**

**Допълване на списъка на лицата и длъжностите, имащи право на транспортни разходи, съгласно чл.36, ал.1 от ПМС №332/22.12.2017г. от Бюджет 2018 година, утвърден с Решение на ОбС №759, прието с Протокол №30/01.02.2018г.- Приложение № 18**

 **Чл.-кор. проф. Хр. Белоев:** Госпожа Пенева.

 **Г-жа Ем. Пенева**: Поддържаме предложението.

 **Чл.-кор. проф. Хр. Белоев:** Благодаря. Въпроси и изказвания? Няма. Гласуваме по точката. (коментар от зала не се чува) Да, стартирано е.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 779**

На основание чл. 21, ал. 2, във връзка с чл. 21, ал. 1, т. 6 от ЗМСМА, чл.36 ал.2 от Постановление №332 от 22.12.2017 година за изпълнението на държавния бюджет на Република България за 2018г., Общински съвет – Русе реши:

Утвърждава допълване на Приложение №18 Списък на лицата и длъжностите, имащи право на транспортни разходи утвърдено с Решение на Общински съвет №759, прието с Протокол №30/01.02.2018г., както следва:

Добавя се:

Кметство Николово

|  |  |  |
| --- | --- | --- |
| 1. 1. Тодор Антонов Донев – тракторист – новоназначен - билети
 |  |  |

**22 Точка**

**Приемане на План на Община Русе за противодействие на тероризма**

 **Чл.-кор. проф. Хр. Белоев:** Господин Ненов, заповядайте.

 **Г-н Св. Ненов:** Уважаеми господин Председател, уважаеми госпожи и господа общински съветници, на вашето внимание се предлага да приемете и утвърдите План на Община Русе за противодействие на тероризма. Искам само да вметна, че този документ не е нов за вас. Такъв и досега съществуваше в общината, просто трябва да се направят някои несъществени промени, които са продиктувани от това, че в края на миналата година Министерски съвет прие нов план национален за противодействие на тероризма и там бяха променени само някои термини от съществуващия.

 **Чл.-кор. проф. Хр. Белоев:** Да, това на комисиите стана ясно.

 **Г-н Св. Ненов:** Това на комисиите беше разгледано без никакви забележки. На комисията по ЗОРС имаше едно предложение на г-н Пазарджиев, с което общинска администрация се съобразява и предлага в точка 3-та от плана, който касае възможни сценарии за осъществяване на терористични актове да се добави „ ... и врязване на превозни средства в група цивилни граждани“. Това е предложението на г-н Пазарджиев, общинска администрация го приема. Така, че предлагам на вашето внимание да одобрите този план. Благодаря.

 **Чл.-кор. проф. Хр. Белоев:** Благодаря. Други? Да, заповядайте, г-н Ганчев.

 **Г-н Г. Ганчев:** Уважаеми господин Председател, уважаеми колеги общински съветници, на комисията по младежта и спорта аз поставих въпроса, за мен, ако има нещо, от което много трябва да се притесняваме всички ние, това е опасността от тероризъм в учебните заведения, в училища. Казах го, многократно съм го повтарял, казах и когато обсъждахме бюджета, нашите деца, не говоря само за Русе, тотално е, в държавата е така, нашите деца са поставени в условия, в които опасността от тероризъм и опасността от жертви при децата е изключително опасна. Вижте какво стана в Съединените щати, за 1 седмица бяха убити 30 деца. Ако погледнете всяко едно училище и при нас, и в Русе ще видите, че всяко училище е разграден двор. Децата зад оградата на училището изобщо не са защитени. Ние имаме охрани, охрани в самите сгради, те допускат или не допускат граждани, проверяват се кои са гражданите, които искат да влязат, но в двора на училището децата по никакъв начин не са защитени. Когато приемахме бюджета аз казах, че е необходимо, хубаво би било, ако всяка година поне по 2 учебни заведения успяваме да заградим, да направим огради, в които зад оградите децата да бъдат в един свят само на детето. Имам един братовчед, който скоро се върна от Лондон, внучката му трябвало да я заведе, щото сина му е бил ангажиран и с 2 спирки на метрото, след втората спирка е трябвало много бързо, дори детенцето е бягало, защото точно в 9:00 часа вратите на оградата, не говоря на сградата, се затварят и заключват, край в 9 часа никой няма достъп зад оградата на училището. Така е в цяла Европа. Нашите деца, повтарям, влезте, в което искате училище в града, ще видите, да те са строени в друго време, в друг период от време голямата част, 100% от учебните заведения ... Нашите огради са 1 метър. За последните 10 аз съм викал ... Така ли е, г-жо Димитрова? (коментар от зала не се чува) За последните ... И това беше изразено на среща с директорите, ние тотално всички казаха това е първото опасение, което има един директор. За последните 10 дена и завършвам, аз съм викал 7 пъти полицията за тумба гамени, големи момчета, които създават безредици вечер, особено след 5 часа, 7 пъти. Да, обаче те нямат постоянната грижа и възможност да охраняват всички училища. Сигурно ще го поставя на въпрос, аз знам, че бюджета го приехме, повече не можем да променяме, ще го поставя на въпрос в началото на следващата година, когато пак ще приемаме бюджета. Няма да се уморя да го повтарям и ще кажа задължително от следващата година в бюджета да залегне възможност ние да затваряме училища. Няма да ги превърнем на бастилии, напротив, ще дадем възможност на родителите, когато оставят детето, то и те да бъдат спокойни, че ще бъде на безопасно място. Благодаря ви.

 **Чл.-кор. проф. Хр. Белоев:** Благодаря. Други? Няма. Гласуваме точката.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 780**

На основание чл. 21, ал.2, във вр. чл.21, ал.1, т.23 от ЗМСМА, във връзка с чл.22, ал.3 от ЗПТ и Решение № 669 от 02.11.2017г. на МС на Република България и писмо № 15-00-12 от 10.11.2017г. на Областен управител на област Русе, Общинският съвет реши:

1. Утвърждава План за противодействия на тероризма.

**23 Точка**

**Одобряване на споразумение за сътрудничество с Глобален предприемачески мониторинг България (GEM България)**

 **Чл.-кор. проф. Хр. Белоев:** Заповядайте, господин Кибритев.

 **Г-н Н. Кибритев:** Уважаеми господин Председател, уважаеми общински съветници, към Община Русе е отправена покана да се включи в първите градски проучвания на Глобалния предприемачески мониторинг. Те са с цел пилотни изследвания в градовете и областите по отношение на икономиката и средата за предприемачество. Към Община Русе няма финансов ангажимент, за да се включи в това проучване. По време на комисиите имаше някои коментари по отношение на терминологията, направили сме проверка и считаме, че термините са адекватни и съвпадат с приетите в тази сфера.

 **Чл.-кор. проф. Хр. Белоев:** Благодаря. Въпроси и изказвания по точката? Няма. Гласуваме.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 781**

На основание чл. 21, ал. 2 от ЗМСМА, във връзка с чл. 21, ал. 1, т. 23, чл. 59, чл. 61, ал. 1 и 2 от ЗМСМА, Общински съвет – Русе реши:

1. Одобрява подписаното споразумение за сътрудничество с Глобален предприемачески мониторинг България (GEM България)

**24 Точка**

**Годишен финансов отчет и отчет за дейността на Общинска фондация „Русе – град на свободния дух“ за 2017 г.**

 **Чл.-кор. проф. Хр. Белоев:** Заповядайте.

 **Г-жа Е. Минкова:** Уважаеми господин Председател, уважаеми общински съветници, 2017 година беше поредната успешна година за кампанията „Русе – град на свободния дух“. Това го показват и резултатите, които сме предоставили на вашето внимание в две приложения в доста подробен вид. На вашето внимание днес е и книжките ни с отчета, които правим всяка година. Накратко мога да кажа, че през изминалата година бяха осъществени 112 събития, посетени от 97 850 души. Създадени бяха партньорства, 122 партньорства, продължихме да подкрепя и лица с изявени дарби, като през изминалата година подкрепихме 80 местни таланти.

 **Чл.-кор. проф. Хр. Белоев:** Моля за тишина.

 **Г-жа Е. Минкова:** Едно талантливо дете и 5 творчески екипа. Продължи и работата ни по проект Интегрирана мултимедийна платформа за активни култура и туризъм, която е финансирана по програма INTERREG за трансгранично сътрудничество Румъния – България. Благодарим на вас, на общинска администрация и разбира се на 35 дарения, които са направени в полза на кампанията. Благодаря.

 **Чл.-кор. проф. Хр. Белоев:** Благодаря. Въпроси и изказвания по тази точка? Не виждам. Режим на гласуване.

**КВОРУМ – 43. С 40 гласа „за”, 0 „против” и 3 „въздържали се” се прие**

**РЕШЕНИЕ № 782**

На основание чл. 21, ал.1, т.8 и т.23, във връзка с чл. 21, ал. 2 от ЗМСМА и във връзка с чл.14, т.10 от Раздел IV на Учредителния акт на Фондация „Русе-град на свободния дух“ , както и с чл.7, ал.4 и чл.9, ал.4 от Правилника за реда за осъществяване на общественополезна дейност и за набиране и разходване на имуществото на Фондация „Русе – град на свободния дух“, общинският съвет реши:

1.Приема отчет за дейността на Фондация „Русе – град на свободния дух“ за 2017 г. /Приложениe 1/.

2.Приема годишен финансов отчет на Фондация „Русе – град на свободния дух“ за 2017 г. /Приложение 2/.

**25 Точка**

**Приемане на бюджет и насоки за работа на Фондация „Русе - град на свободния дух“ за 2018 г.**

 **Чл.-кор. проф. Хр. Белоев:** Заповядайте.

 **Г-жа Е. Минкова:** Отново в 2 приложения сме представили насоките ни на работа за 2018 година. Няколко са акцентите, а именно: иницииране на конкурси и селекция на проекти в направленията – местни инициативи. Акцент ще бъде поставен на програмата „Знание и растеж“. Ще продължим подкрепата на талантливи русенци, изявяващи се в различни сфери на изкуството, културата и образованието. Ще финализира и проект „Интегрирана мултимедийна платформа за активни култура и туризъм“. Ключова ще бъде ..., ключова за нашата дейност ще бъде и думата партньорство, ще разширяваме партньорската мрежа, която създадохме през миналите години. На вашето внимание е и нашата програма за 2018 година, като правя уточнението, че половината от проектите са одобрени през миналата година и ще бъдат реализирани през периода 2017-2018 година, частично те са финансирани още през миналата година. Благодаря за вниманието.

 **Чл.-кор. проф. Хр. Белоев:** Благодаря на г-жа Минкова. Въпроси и изказвания? Няма. Режим на гласуване по точката.

**КВОРУМ – 44. С 42 гласа „за”, 0 „против” и 2 „въздържали се” се прие**

**РЕШЕНИЕ № 783**

На основание чл. 21, ал.1, т.8 и т.14, във връзка с чл. 21, ал. 2 от ЗМСМА и във връзка с чл.14, т.7, т.8 и т.9 от Раздел IV на Учредителния акт на Фондация „Русе – град на свободния дух“ , както и с чл.4, ал.1 и ал.3, чл.9, ал.1 от Правилника за реда за осъществяване на общественополезна дейност и за набиране и разходване на имуществото на Фондация „Русе – град на свободния дух“, общинският съвет реши:

1. Приема основни насоки за дейността на Фондация „Русе – град на свободния дух“ за 2018 г. /Приложение№1/.

2. Приема бюджет на Фондация „Русе – град на свободния дух“ за 2018 г. /Приложение 2/.

3.Упълномощава Управителния съвет на Фондация „Русе – град на свободния дух“ да организира провеждането на посочените в насоките конкурси/кампании съобразно приети от УС правила, да определи класираните участници и да предостави определеното финансиране за реализиране на съответното мероприятие в изпълнение на Основни насоки за работа на Фондация "Русе – град на свободния дух" за 2018 г.

**26 Точка**

**Промяна наименованието на Профилирана английска гимназия „Гео Милев“, гр. Русе и промяна наименованието на Профилирана математическа гимназия „Баба Тонка“, гр. Русе**

 **Чл.-кор. проф. Хр. Белоев:** Господин Щерев, заповядайте.

 **Г-н С. Щерев:** Уважаеми общински съветници, предложението за промяна в наименованието на двете учебни заведения премина през съответните комисии без забележки, ако имате някакви въпроси ... Подкрепяме предложението.

 **Чл.-кор. проф. Хр. Белоев:** Да, благодаря. Въпроси и изказвания по точката? Няма. Режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 784**

На основание чл. 21, ал. 2, във връзка с ал. 1, т. 23 и чл. 17, ал. 1, т. 3 от ЗМСМА, чл. 312, ал. 1 и ал. 6, във връзка с чл. 311, ал. 2, т. 1 от ЗПУО и във връзка с чл. 4, ал. 2, т. 1 от Наредба № 9 от 19.08.2016 г. за институциите в системата на предучилищното и училищното образование, Общински съвет – Русе реши:

1. Дава съгласие наименованието Профилирана английска гимназия „Гео Милев“ – гр. Русе да се промени в Английска езикова гимназия „Гео Милев“ – гр. Русе.
2. Дава съгласие наименованието Профилирана математическа гимназия „Баба Тонка“ – гр. Русе да се промени в Математическа гимназия „Баба Тонка“ – гр. Русе.
3. Промяната да се извърши от учебната 2018/2019 година.

**27 Точка**

**Промяна в състава на Обществен съвет за социално подпомагане, сформиран с Решение № 91 прието с Протокол № 4/21.01.2016 г. на Общински съвет – Русе**

 **Чл.-кор. проф. Хр. Белоев:** Заповядайте, г-жа Петрова.

 **Г-жа К. Петрова:** Уважаеми дами и господа, предлагаме на вашето внимание промяна в състава на Обществения съвет за социално подпомагане. Във връзка с Правилника за прилагане закона за социално подпомагане е необходимо състава да бъде от 7 души. В тази връзка, във връзка с встъпване в длъжност на г-жа Детелина Матева за директор на Дирекция „Социално подпомагане“ предлагаме промяна в състава на обществения съвет с това.

 **Чл.-кор. проф. Хр. Белоев:** Благодаря. Въпроси и изказвания по точката? Не виждам. Режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 785**

ОВОНЯ СТАНЧЕВА

 На основание чл. 21, ал. 1, т. 23 и ал. 2 от ЗМСМА, във връзка с чл. 17, ал. 1, т.7 от ЗМСМА, чл. 35 от Закона за социалното подпомагане, чл. 52, ал. 1 и 2 от Правилника за прилагане на Закона за социалното подпомагане, Общински съвет – Русе реши:

Променя състава на Обществения съвет за социално подпомагане, създаден с Решение № 91, прието с Протокол № 4/21.01.2016 г. на Общински съвет – Русе, като вместо:

„5. Росица Иванова – директор Дирекция „Социално подпомагане“ – Русе“

се включва:

„5. Детелина Матева – директор Дирекция „Социално подпомагане“ – Русе“.

**28 Точка**

**Даване на съгласие за учредяване право на ползване върху автомобил /специализиран микробус/ за деца и младежи използващи инвалидни колички – 9 места с платформа за инвалидна количка, втора употреба – Опел „МОВАНО“ с рег. № Р 6414 ВХ и идентификационен номер на рама VN1J9TMH636705518, собственост на Община Русе на Сдружение „Дете и пространство“ – изпълнител по договор № 3642/20.10.2017 г. за възлагане управлението на социална услуга „Дневен център за пълнолетни лица с увреждания“**

 **Чл.-кор. проф. Хр. Белоев:** Да, г-жа Петрова.

 **Г-жа К. Петрова:** На вашето внимание във връзка със сключен нов договор за предоставяне управлението на социалната услуга е необходимо да дадете съгласието си за учредяване право за ползване на автомобил, микробус за нуждите на децата и младежите, които са в „Дневен център за пълнолетни лица с увреждания“.

 **Чл.-кор. проф. Хр. Белоев:** Благодаря.Въпроси и изказвания по точката? Няма. Режим на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 786**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 39, ал. 4 от Закона за общинска собственост и чл. 44, чл. 4 от Наредба №1 на ОбС – Русе, Общинският съвет реши:

1. Дава съгласие за учредяване на безвъзмездно право на ползване върху автомобил /специализиран микробус/ Опел „МОВАНО“ с рег. № Р 6414 ВХ и идентификационен номер на рама VN1J9TMH636705518, собственост на Община Русе на Сдружение „Дете и пространство“, БУЛСТАТ: 131333228, седалище и адрес на управление: гр. София, бул. „Гоце Делчев” бл. 32, вх. А, ет. 1, представлявано от д-р Любомир Йорданов Жупунов – председател на управителния съвет, изпълнител по договор №3642/20.10.2017 г. за възлагане управлението на социална услуга „Дневен център за пълнолетни лица с увреждания“, за срока на договора.

2. Упълномощава Кмета на Община Русе да издаде заповед и сключи договор за учредяване на безвъзмездно право на ползване.

**29 Точка**

**Даване на разрешение за изработване на проект за подробен устройствен план – план за застрояване за поземлен имот с идентификатор 63427.183.25 по КККР на гр. Русе**

 **Чл.-кор. проф. Хр. Белоев:** Господин Наков.

 **Г-н Дим. Наков:** Благодаря Ви, господин Председателю. Уважаеми общински съветници, на вашето внимание се предлага да се одобри задание и да се разреши изработването на подробен устройствен план – план за застрояване за имот в местността „Над линията“. Като с планът за застрояване се определя смесена обществена, обслужваща складова зона за имота. Благодаря.

 **Чл.-кор. проф. Хр. Белоев:** Благодаря.Въпроси и изказвания по точката? Няма. Режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 787**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 110, ал. 1, т. 3 от ЗУТ и искане с свх. №УТ-27-79 от 18.12.2017 г., от ЕТ „АТАНАСОВ-АТАНАС АТАНАСОВ“, Общински съвет – Русе реши:

1. Одобрява задание за изработване на Подробен устройствен план (ПУП) – План за застрояване (ПЗ) за ПИ с идентификатор 63427.183.25 по КККР на гр. Русе, находящ се в местност „Над линията“. Като с ПЗ се определя с ограничителни линии ново, свободно разположено застрояване, изтеглено на законоустановените отстояния от вътрешните граници на имота.
2. Разрешава изработването на ПУП – ПИ с идентификатор 63427.183.25 по КККР на гр. Русе, находящ се в местност „Над линията“, в съответствие с одобреното в т. 1 задание.

 **Чл.-кор. проф. Хр. Белоев:** Моля? (коментар от зала не се чува) Да, заповядайте, д-р Константинова.

 **Д-р Т. Константинова:** Благодаря, господин Белоев. Искам да кажете нещо сгрешено ли е като ни е раздаден контролен лист 734 и тъй като стигнахме почти до края на дневния ред, не виждам да е включен в дневния ред? Това ми беше процедурата.

 **Чл.-кор. проф. Хр. Белоев:** Тя, тая точка се изтегли ... (коментар от зала не се чува) Не, тази точка въобще е изтеглена преди и не е включена в дневния ред, тъй като трябва да престои 1 месец, така ли? Това беше ... (коментар от зала не се чува0 Да, трябва да престои 1 месец на сайта, но времето го няма и ще бъде гледана на следващата сесия. Тя въобще не е включена, а гледана е по комисии, да раздадена е. На ЗОРС-а се изтегли, тъй като има 1-месечен срок, който трябва да бъде спазен. (коментар от зала не се чува) Да. (коментар от зала не се чува) Кметът изтегли друга точка, контролен лист 739 изтегли.

**30 Точка**

**Даване на разрешение за изработване на проект за подробен устройствен план – план за застрояване за имот №009004, находящ се в местност „До село“ в землището на гр. Мартен, с код по ЕКАТТЕ 47336, община Русе**

 **Чл.-кор. проф. Хр. Белоев:** Господин Наков.

 **Г-н Дим. Наков:** Благодаря Ви, господин Председателю. Уважаеми общински съветници, на вашето внимание се представя проект за решение за одобряване на задание изработване и разрешаване изработването на подробен устройствен план – план за застрояване за имот в местността „До село“, гр. Мартен. С подробния устройствен план се определя предимно производствена устройствена зона.

 **Чл.-кор. проф. Хр. Белоев:** Да, благодаря. Кметът при една предходна точка даде съгласие и по тази 29-та. Така, въпроси и изказвания? Няма. Режим на гласуване.

**КВОРУМ – 45. С 44 гласа „за”, 0 „против” и 1 „въздържали се” се прие**

**РЕШЕНИЕ № 788**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 110, ал. 1, т. 3 от ЗУТ и искане с вх. №УТ-27-3 от 16.01.2018 г., от Владислав Илиев Илиев, Общински съвет – Русе реши:

1. Одобрява задание за изработване на Подробен устройствен план (ПУП) – План за застрояване (ПЗ) за имот №009004, находящ се в местност „До село“ в землището на гр. Мартен, с код по ЕКАТТЕ 47336, община Русе. Като с ПЗ се определя с ограничителни линии ново, свободно разположено застрояване с височина до 10,00 м., изтеглено на законоустановените разстояния от вътрешните граници на имота и бъдещото застрояване се съобрази със сервитутите на преминаващите през имота мрежи.
2. Разрешава изработването на ПУП – ПЗ за имот №009004, находящ се в местност „До село“ в землището на гр. Мартен, с код по ЕКАТТЕ 47336, община Русе, в съответствие с одобреното в т. 1 задание.

**31 Точка**

**Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – ел. кабел ниско напрежение до имот с идентификатор 63427.153.2164 в местност „Гълъбец“, землище на гр. Русе**

 **Чл.-кор. проф. Хр. Белоев:** Следваща, 31-ва одобряване на задание за даване на съгласие за откриване на процедура подробен устройствен план в землището на град Мартен. Господин Наков.

 **Г-н Дим. Наков:** Не, не, става въпрос за „Гълъбец“.

 **Чл.-кор. проф. Хр. Белоев:** Да, 31-ва е извинявайте, „Гълъбец“.

 **Г-н Дим. Наков:** Благодаря Ви, господин Председателю. Уважаеми общински съветници, на вашето внимание се представя проект за одобряване на задание и разрешаване изработването на подробен устройствен план – парцеларен план за техническа инфраструктура извън урбанизирана територия за кабел ниско напрежение в местността „Гълъбец“. Както и да се даде, предварително съгласие за утвърждаването на трасето на довеждащата инфраструктура за срок от 1 година. Благодаря.

 **Чл.-кор. проф. Хр. Белоев:** Благодаря. Въпроси и изказвания? Няма. Режим на гласуване.

**КВОРУМ – 45. С 44 гласа „за”, 0 „против” и 1 „въздържали се” се прие**

**РЕШЕНИЕ № 789**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 29, ал. 1 от ЗОЗЗ, чл. 30, ал. 3 от ППЗОЗЗ и искане вх. № УТ-16-2/15.01.2018 г. от Мария Пламенова Пеевска, Общински съвет - Русе реши:

 1.Одобрява задание и разрешава изработване на подробен устройствен план /ПУП/ – Парцеларен план за техническа инфраструктура извън урбанизираната територия – ел. кабел ниско напрежение до имот с идентификатор 63427.153.2164 в местност „Гълъбец“, землище на гр. Русе през имот 63427.169.815 с НТП „Улици“, общинска публична собственост по първи вариант на трасе.

 2.Дава предварително съгласие за утвърждаване на трасе на довеждащата инфраструктура за срок от една година.

**32 Точка**

**Подадена жалба срещу решение на Комисията по чл. 6 от Наредба 6 на ОбС – Русе, касаещо включването на нуждаещи се граждани в Списъка на семействата, които подлежат на настаняване през 2018 година от Паулина Ценова Нисторова**

 **Г-н Дим. Кънчев:** Господин Белоев.

 **Чл.-кор. проф. Хр. Белоев:** След проведените разговори, срещи по подадената жалба предложението е тя да бъде отхвърлена.

 **Г-н Дим. Кънчев:** Благодаря. Въпроси, коментари? Няма. Процедура на гласуване.

**КВОРУМ – 44. С 41 гласа „за”, 0 „против” и 3 „въздържали се” се прие**

**РЕШЕНИЕ № 790**

На основание чл. 21, ал. 1, т. 8 от ЗМСМА, във връзка с чл. 16, ал. 3 от Наредба № 6 на ОбС-Русе за условията и реда за установяване на жилищни нужди, настаняване под наем и продажба на жилища – общинска собственост, Общински съвет - Русе реши:

 Отхвърля жалбата на Паулина Ценова Нисторова срещу решение на Комисията по чл. 6 от Наредба 6 на Общински съвет – Русе, с което й е отказано включване в Списъка на семействата, които подлежат на настаняване в общински жилища през 2018 година като неоснователна.

**33 точка**

**Питания на общински съветници**

 **Чл.-кор. проф. Хр. Белоев:** Питания от общински съветници. Господин Михайлов.

 **Проф. Н. Михайлов:** Уважаеми господин Кмете, уважаеми господин Председателю на общинския съвет, уважаеми госпожи и господа общински съветници, уважаема аудитория, забравих да предам на Вас господин кмете благодарност на настоятелството на читалище „Христо Ботев“ за това, че служители на общината са посетили читалището. Запознали са се с необходимите ремонтни дейности, дори са предложили нещо повече и колегите и аз се надяваме, че това ще бъде изпълнено възможно най-скоро, имам предвид ремонта на читалище „Христо Ботев“. А сега по същество, въпроса, който искам да поставя на вашето внимание не е от вчера, не от онзи ден, нито пък ще бъде решен утре. Става дума за битовата, етническа престъпност или да бъда по-ясен битовата циганска престъпност и изключително тревожните тенденции, свързани с демографията на нашата родина. Според мене тези две обстоятелства са най-страшния дамоклиев меч, който виси над България. А сега по същество, господин Кмете, в организираната, от общински съвет на БСП приемна за граждани на 08.02.2018 г. се срещнах с русенци, които отново изразиха тревогата си от продължаващата вандалщина в ромската махала „Трите гълъба“, местност „Буйна Яна“. В продължение на много години техният имот и имотите на съседите им са обект на посегателства. Краде се всичко: цигли, бетонни колове от дворовете, метални врати на гаражи, проводници и др. Изсичат се плодни дръвчета на собствениците, практически е унищожена боровата горичка - една уникална придобивка, която старите русенци добре помнят. Заради нерегламентираното включване на ромите към водоснабдителната система и направените огромни и неплатени разходи за вода е спряно водоподаването. За съжаление, независимо от подадените сигнали към Първо районно управление на МВР, кметския наместник на Средна кула г-жа Ивелина Гайрева, деловодството на Община Русе и отделни инцидентни специализирани акции на полицията посочените грабежи продължават. Бяха ми показани различни документи, те са пред мене, мога да ви ги представя след това ..., потвърждаващи отсъствието на някакви макар и минимални положителни резултати от работата на МВР и компетентните служби в Община Русе - жалби, изходящи номера на документи и др. По думи на потърпевшите вандалите са не само местни роми, но и пришълци от други населени места, които тероризират квартала. Господин Кмете, не мога да си представя страна , която претендира за европейско признание да не е в състояние да реши проблема с опазване собствеността на своите граждани. И понеже и Вие и аз често пътуваме из Европа, ще си позволя една по-свободна лекцийка, ако това се случи в Германия, Франция и другаде, ще им разкажат играта за много кратко време. Та, затова питам: кога за последен път ръководството на Община Русе е обсъждало въпроса за предотвратяване на грабежите и вандалските прояви в района на „Трите гълъба“, местност „Буйна Яна“? Какви мерки ще предприеме ръководството на Община Русе, за да защити собствеността на гражданите, които са редовни данъкоплатци, изпълняват съвестно своите граждански задължения, но са обект на непрекъснати обири? Имам предвид не може ли да се направи по-ефективно видеонаблюдение, засилено присъствие на КООРС и така нататък. Третият ми въпрос е колко от извършители на тези криминални постъпки са заловени и осъдени? Четвърто, планирате ли изработване на специална програма с компетентните органи, за да се нормализира обстановката в посочения район? Пето, проверява ли се адресната регистрация на живущите в района? Шесто, каруците, които циганите използват имат ли регистрационни номера и кой ги проверява? С уважение, моя милост.

 **Г-н Дим. Кънчев:** Да, благодаря. За отговор, заповядайте.

 **Г-н Св. Ненов:** Уважаеми господин председателстващ, уважаеми господин Кмет, госпожи и господа общински съветници, до Никола Михайлов, общински съветник от БСП. Относно питане с вх. №125 от 14.02.2018 г. на Общински съвет – Русе. Уважаеми господин Михайлов, във връзка с Ваше Питане с Вх. №125 от 14.02.2018 г. на Общински съвет - Русе, Ви уведомявам следното: по точка 1 - „Кога за последен път ръководството на Община Русе е обсъждало въпроса за предотвратяване на грабежите и вандалските прояви в района на „Трите гълъба“, местност „Буйна Яна“? Отговор, ръководството на Община Русе ежедневно обсъжда въпросите, свързани с грабежите и вандалските прояви във вилните зони на града, като взема незабавни мерки за тяхното предотвратяване и своевременно сигнализира органите на МВР. По точка 2 - „Какви мерки ще предприеме ръководството на Община Русе, за да защити собствеността на гражданите, които са редовни данъкоплатци, изпълняват съвестно своите граждански задължения, но са обект на непрекъснати обири /видеонаблюдение, засилено присъствие на СЗ „КООРС“ и т.н./?“ Отговор, ръководството на Община Русе с цел противодействие на престъпността е предоставила на СЗ „КООРС“ четири автомобила с висока проходимост, с които служители на звеното, заедно със служители на ОДМВР патрулират ежедневно във вилните зони на града, където са съсредоточени голям брой кражби. Обходите във вилните зони се извършват включително в почивни и празнични дни, с поставени конкретни задачи и маршрути, съобразени с криминогенната обстановка в квартала. Освен това на Областна дирекция на МВР своевременно се предоставя всичката информация която постъпва в Община Русе, свързана с посегателства върху собствеността. Що се отнася до изграждане на видеонаблюдение в местността „Буйна Яна“, засега това не може да се осъществи, тъй като липсва инфраструктура, а освен това местността е извън регулация. По точка 3 – „Колко от извършителите на тези криминални постъпки са заловени и осъдени?“ Отговор, горепосочените прояви се явяват състави на престъпления по Наказателния кодекс. Тяхното регистриране, отчитане, както и залавянето на извършителите е изцяло и единствено в правомощията на органите на МВР. По точка 4 – „Планирате ли изработване на специална програма с компетентните органи, за да се нормализира обстановката в посочения район?“ Отговор, ръководството на Община Русе има сключено споразумение с органите на ОД на МВР за съвместни дейности по линия на инициативата „Полицията в близост до обществото“, с цел съвместни действия по въпроси, касаещи опазването на обществения ред. На провежданите регулярни срещи с ръководството на Областната дирекция на МВР се установи, че регистрираните сигнали и жалби в МВР са в пъти по-малко от реалната ситуация и обстановка. По този начин органите на МВР не успяват правилно да разпределят своя ресурс, за да го съсредоточат в проблемните участъци на града и по-конкретно във вилните зони. В тази връзка е необходимо гражданите да подават своевременно сигнали първо пред органите на МВР и след това да се обръщат за помощ към други институции като например: медии, общински съветници и др. За вандалските прояви във вилните имоти допринася и факта, че голяма част от тях са изоставени и не се стопанисват, като в тях се намира голямо количество вторични суровини, което привлича криминалния контингент и вреди на останалите живущи. Освен това, съгласно съвременното законодателство, за опазване на личното имущество може да се разчита както на органите на МВР, така и на частни фирми съгласно Закона за частната охранителна дейност, изграждане на видеонаблюдение, сигнално-охранителна техника и др. По точка 5 - „Проверява ли се адресната регистрация на живущите в района?“ На последната проведена среща с ръководството с Първо районно управление – Полиция Русе ни бе предоставена информация, че за последните две години, 2016 г. и 2017 г., на територията на местността „Трите гълъба“ са санкционирани над 40 лица за неизпълнение на чл.90, ал.1 от Закона за гражданската регистрация, който регулира пребиваването на адрес без адресна регистрация. По точка 6 - „ Каруците, които циганите използват, имат ли регистрационни номера и кой ги проверява?“ Отговор, използването на превозни средства с животинска тяга на територията на Община Русе е регламентирано в чл.19, ал.1, т.3 от Наредба №18 на Общински съвет-Русе. Контролът и налагането на санкции се осъществява от определени от кмета с писмена заповед длъжностни лица, както и от директора на ОД на МВР и определени от него служители. За времето от 01.01.2015 до 19.02.2018 г. служители на СЗ „КООРС“ при Община Русе са санкционирали 15 лица за неизпълнение на изискванията на горепосочената наредба. Що се отнася за незаконната сеч на територията на Община Русе, искам да ви уверя че ръководството на общината реагира незабавно на всеки подаден сигнал. От началото на годината са регистрирани 4 случая на незаконна сеч, при които са санкционирани 4 лица и са иззети 2 бр. превозни средства с животинска тяга /каруци/. С уважение – Пламен Стоилов кмет на Община Русе. И в допълнение, господин Михайлов, искам да Ви съобщя, че вчера при последната среща с ръководството на Първо районно управление ми съобщиха, че тези случаи, които Вие със снимки илюстрирахте за кражбата на оградата, проникването в дома на имота, двамата извършители са заловени. Благодаря.

 **Г-н Дим. Кънчев**: Да, заповядайте, проф. Михайлов.

 **Проф. Н. Михайлов**: Господин Кмете, благодаря за изчерпателния отговор. Колеги, аз искам отново две неща да подчертая, които са важни, всеки един от вас следи какво става в страната ни. Да не изброявам Ихтиман и какво ли още не. Става дума за един изключително тревожен за страната ни проблем и той може да се реши заедно с усилията на изпълнителната власт, включително и на общината. В този смисъл, аз не мога или да речем с известно неодобрение приемам това, което говорите, поне аз така усетих, че едва ли не МВР трябва повече да работи, а общината като, че ли си е изпълнила всичко, което не може да бъде вярно. И на второ място, ако аз бях от собствениците и четях грижливо Вашия отговор, там Вие казвате, че те са напуснали собствеността, изоставили, не знам какво си ... Ами, ако там непрекъснато се граби, от какъв интерес аз ще трябва там нещо да инвестирам. Тоест хората ..., у тях има една безнадеждност, която трябва да бъде ликвидирана. В този смисъл, аз отново ви приканвам да се обединят всички усилия, за да може това нещо да бъде решено. Повтарям, че става дума не за някакъв дребен проблем, а става дума за нещо много, много важно. Още веднъж благодаря за отговора.

 **Г-н Дим. Кънчев**: Господин кмета.

 **Г-н Пл. Стоилов**: Нямах намерение да се изказвам, обаче тук много сериозно се бъркат някои понятия. Вие сте толкова години общински съветник и сте в управлението на общината, трябва да ви е наясно, че общинска администрация не отговаря за съденето и за разследването на случаите. Второ, не е работа на община Русе да охранява и да опазва тази собственост. Значи, ние изпълняваме дейности по самоохрана, правете разлика между общинска полиция и звено КООРС. Ние на добра воля отделяме сили и средства, и средства от общината, за да пазим едно имущество, един имот на нашите съграждани, които са предпочели да не живеят в града, да живеят извън регулация. И Светльо Ненов много добре каза, че така, както те се сдружават в кооперации да си осигуряват ток и вода, ако са заинтересовани ще се сдружат и за охрана и за видеонаблюдение, и за всичко останало. Такива разходи са незаконосъобразни да ги прави общината, защото това са райони извън регулация, това не са квартали на Русе. И нека да не спекулираме с тая тема, значи никой не иска да се краде, на когото и да е имота, но след като ти си решил да си придобиеш вилен имот извън територията на града, предприеми съответните мерки да си го опазиш, а не да караш общината да изпълнява незаконосъобразни финансови разходи да върши и да обвиняваш, че тя ти е виновна. Мисля, че не е коректно към органите на МВР да казваме, че не си вършат работата, не е наша работа да даваме оценка на това, което правят. Лично е ангажиран началника на Първо РПУ – Пламен Първанов, няма случай, в който по даден сигнал на 112 да не се реагира незабавно. Но пак казвам тези хора някъде ме разбират, в „Астарджийка“, в „Пухлево дере“, значи просто те трябва да направят и да предприемат определени действия сами да си помагат, а не да търсят, че някой им е виновен. Това са зони извън регулация, това е като снегопочистването, решил си да живееш извън регулация, да се отопляваш на дърва, да не плащаш скъпо, ами поеми риска, че там няма как общината да дойде да изчисти първо на теб, тя първо ще изчисти града, после ще се чудим как да намерим вариант да изчистим и там, защото е незаконосъобразно там да извършваме снегопочистване. Много пъти сме го говорили и нека да не спекулираме с тая тема.

 **Г-н Дим. Кънчев**: Да.

 **Проф. Н. Михайлов**: Аз Ви благодаря за това, което разяснихте, но нямам намерение да организирам хората да се въоръжават и да се борят срещу тези цигани. Второ ... (коментар от зала не се чува) ..., партизански движения няма да правим. Второ, вижте ... (коментар от зала не се чува) Партията я остави сега ... Второ ... (коментар от зала не се чува) ... Второ, отново и отново напомням, че става дума за нещо изключително важно, за нещо изключително важно и ако не дай си Боже се случи такъв проблем, който вече става в страната вероятно, господин Кмете, ще се обърнете и към гражданите. В този смисъл аз мисля, че всички трябва да си протегнем ръка и да работим за този проблем. Аз лично смятам, че това е един от най-важните проблеми за страната ни.

 **Г-н Дим. Кънчев**: Благодаря. Следващото питане от общински съветник е на Пламен Рашев. Заповядайте, господин Рашев. Господин Рашев, заповядайте да си зададете питането в рамките на 3 минути.

 **Г-н Пл. Рашев**: Уважаеми господин Кмете, уважаеми г-н Председател, честито на другаря ректор, новия стар ректор, точно така това е партията, да. Не случайно и вие сте го харесали. Уважаеми колеги, проблема, който ще повдигна той е типично комунален, свързан е с обществената хигиена. Половината от средствата, събирани като такса битови отпадъци, са предназначени за услугата „обществена хигиена”. В план-сметката от Бюджет 2018-та те са близо 6 милиона за почистване на уличните платна, площадите, алеите и други територии, предназначени за обществено ползване. 90% от тези суми ще се разходват в града. Особената чувствителност на русенци към чистотата на въздуха, който дишат, изисква завишен контрол и ефективност на услугата „Чистота” особено за намаляване на финните прахови частици. Първи въпрос, в договор от 2015-та за поддържане чистотата в гр. Русе, чл. 7 т. 6 дава право на служители на отдел „Екология” да имат онлайн достъп до системата за наблюдение и GPS-контрол, монтирана в МПС на „изпълнителя”. Съгласно чл.6 работата се приема с протокол на всеки 10 дни. Те се подписват от упълномощено от кмета длъжностно лице. Въпросите са: колко протокола са подписани за месец януари 2018-та и за какви дейности? Второ, лицето, упълномощено от Вас да подписва има ли информация от GPS-контрола? Системата позволява ли следене на скоростта на движението на МПС-та за дейността по обществена хигиена? И изразходват ли се ефективно средствата, събирани от ТБО на гражданите за обществена хигиена? Втори въпрос, с Ваша заповед от 2016-та октомври, определяте границите за поддържане чистота през 2017-та, има ли последваща заповед за 2018 г.? Влиза ли в тази граница като територия за обществено ползване Западна промишлена зона, тя обикновено винаги е забравена. Очаквам отговора.

 **Г-н Дим. Кънчев**: Благодаря. За отговор госпожа Кръстева.

 **Г-жа Н. Кръстева**: До г-н Пламен Рашев, копие до г-н Христо Белоев, относно питане с вх.№06-01-28/14.02.2018 г. Уважаеми г-н Рашев, във връзка с постъпило питане в общинска администрация Русе относно хигиена на обществени места в град Русе Ви уведомявам следното: противно на описаната от Вас сума от приблизително 6 млн. лева за почистване на уличните платна, площадите, алеите и други територии, предназначени за обществено ползване, обръщам внимание, че реалните средства за тази дейност са в размер на 3 250 000 лв. В сумата, която сте посочили Вие са включени и дейностите по обществена хигиена на малки населени места, снегопочистване на входно-изходните магистрали в чертите на града, почистване на междублокови пространства и територии за широко обществено ползване, почистване на замърсени с отпадъци терени - общинска собственост, трудови разходи на звено "Контрол" и работници "Чистота" в кварталите и с. Долно Абланово, издръжка квартали и с. Долно Абланово. Община Русе има сключен договор №ЗОП-21/01.06.2015 г. с изпълнител „Русе Пъблик Сървисиз“ с предмет „Поддържане на чистотата и проводимостта на дъждоприемните шахти, в т.ч. снегопочистване и зимно поддържане на териториите за обществено ползване на гр.Русе“. Съгласно чл.6 на горепосочения договор, работата се приема с Протокол/Акт за извършена работа за десетдневен период, като за един месец се извършва проверка и контрол на три десетдневки. За месец януари 2018 г. са подписани три протокола за дейностите: първо, по поддържане на обществена хигиена, включваща механизирано метене с автометачка с обем на бункера минимум 4м3; механизирано метене с автометачка с обем на бункера минимум 2м3; ръчно метене и уборка; ръчно престъргване и товарене в т.ч. и на уличните канавки; механизирано товарене и транспортиране на отпадъци. Второ, снегопочистване и зимно поддържане на териториите за обществено ползване: снегопочистване с автомобил или механизирано с гребло; снегопочистване съчетано с третиране на пътната настилка с материали и смеси с магнезиев хлорид; снегопочистване съчетано с третиране на пътната настилка с материали и смеси с калциев хлорид; третиране на пътната настилка с материали и смеси с магнезиев хлорид; третиране на пътната настилка с материали и смеси с калциев хлорид; ръчно снегопочистване, почистване от лед и ръчно третиране с материали и смеси. Трето, поддържане на дъждоприемните шахти на гр. Русе: почистване на 1 бр. дъждоприемна шахта с решетка/40 см. х 42 см./; доставка и монтаж на 1 бр. решетка с размери 40 см. х 42 см. от полимербетон; товарене и транспортиране на отпадъци от шахти. Второ, чрез системата за GPS за контрол и наблюдение на моторните превозни средства се проследява осъществяването на дейностите за съответния период и се проследяват маршрутите в ежедневните отчети. Информацията получена от GPS системата за контрол съдържа следните данни ...

 **Г-н Дим. Кънчев**: Ще помоля за малко тишина.

 **Г-жа Н. Кръстева**: ... дата, час и скорост на моторното превозно средство. Длъжностните лица, упълномощени със заповед на Кмета на Община Русе за контрол на дейностите по обществена хигиена, проследяват скоростта на движение, получена от GPS системата за контрол, само отнасяща се до ефективността на работа на техниката. Превозните средства се движат по уличните платна на работен и транспортен ход. При изминаване на разстоянията от местоположението на териториите, които са включени в графика за определена дата, превозните средства се движат с транспортен ход и с вдигнати почистващи механизми. При транспортен ход на МПС не се заплаща извършената дейност. Трето, съгласно чл. 12, ал. 1 от договора с изпълнител „ Пъблик Сървисиз“ ЕООД*,* при констатирано несъответствие на отчетената работа с реално извършената в рамките на отчетния период, неизвършената работа не се заплаща. При констатиране на некачествено извършена работа, непочистени улици, тротоари, дъждоприемни шахти и други, същата отново не се заплаща. В отдел „Екология“ работят 6 бр. инспектори по чистота, разпределени по райони. Ежедневно инспекторите проверяват за качеството на извършената работа, като на база на техните констатации на изпълнителят се сторнират некачествено извършените дейности. План-сметката за годината се изготвя по образец и ред, определени с наредбата на Министерския съвет и се одобрява с решение на общинския съвет преди изтичане на срока по чл. 84, ал. 4 от Закона за публичните финанси, като проектът на решение за одобряване на план-сметката заедно с проектите на доклад на вносителя и на план-сметката се публикуват за обществено обсъждане на интернет страницата на общината в срока по чл. 69, ал. 2 от Административно процесуалния кодекс. Второ римско, съгласно чл.62 от Закона за местни данъци и такси ЗМДТ, такса битови отпадъци се заплаща за услугите по събирането, извозването и обезвреждането в депа или други съоръжения за битови отпадъци, както и поддържането на чистотата на териториите за обществено ползване в населените места. Съгласно чл. 14, ал. 5 от Наредба №16 на ОбС-Русе, границите на районите и видът на предлаганите услуги по ал.1 в съответния район, както и честотата на сметоизвозване се определя със заповед на кмета на общината и се обявяват публично до 31 октомври на предходната година. На основание чл. 66, ал. 1, във връзка с чл. 69, ал.1, т. 1 и т. 2 от АПК на дата 29.09.2017 г. Община Русе е уведомила заинтересованите лица, че открива производство по издаване на общ административен акт. Предмет на административният акт бе определяне границите на районите, в които през 2018 г. Община Русе ще организира услугите по: събиране и извозване на битови отпадъци, обезвреждане на битовите отпадъци в депа или други инсталации, поддържане чистотата на териториите за обществено ползване в населените места, както и определяне честотата на сметоизвозване. Предоставена е възможност на всички заинтересовани лица и организации да се запознаят с проекта за административен акт в срок от един месец, считано от датата на съобщението. За периода не са постъпвали становища и/или предложения по проекта на заповедта. Предвид гореизложеното и след проведени всички законоустановени разпоредби е издадена Заповед № РД-01-2794/30.10.2017 г., която е налична на официалната интернет страница на Община Русе. Второ, съгласно т. А. на горепосочената заповед на кмета на Община Русе са описани, с наименования на улици и географски посоки, границите на територията на Община Русе, в които се организират услугите по: първо, събиране и извозване на битови отпадъци; второ, обезвреждане на битовите отпадъци в депа или други инсталации; трето, поддържане чистотата на териториите за обществено ползване в населените места. Съгласно т. Б. на горепосочената заповед е описана честотата на сметоизвозване за всеки вид съд за битови отпадъци и честотата на сметоизвозване в брой за една седмица. При извършване на прочит и разглеждане на заповедта е видно, че Западна промишлена зона влиза в границите за поддържане на чистотата на териториите за обществено ползване, както и честотата на сметоизвозване на поставените в зоната съдове за битови отпадъци.

**Чл.-кор. проф. Хр. Белоев:** Благодаря. Господин Рашев, по отговора?

**Г-н Пл. Рашев:** Мечта ми е от детските години. Благодаря за втората част, защото преди 2 седмици вече видях първите машини, които чистят Западна промишлена зона. Обещавам на господин кмета да го информирам всеки път, когато нещо не ги виждам. По отношение на първата част, в бюджета, който прие и план-сметка за Русе, почистване на улични платна, площади, алеи и други територии, предназначени за обществено ползване е 5 милиона и 545, отделно за уличните нали платна, това е друг въпрос, аз говоря за обществена хигиена. Така, че за Русе са 5 милиона и половина пари, които са за услуга, ние плащаме гражданите и искаме качествена услуга. Клипчето, което ... и едното, и другото, правени са през януари се вижда, тази локва още стои, винаги като падне дъжд тя си е там срещу СБА, редовно олива хората, които минават по пешеходната пътека. А по отношение на начина и качеството на работа на тази машина, която в другото клипче е всички, виждате че, когато си даваш парите за нещо, искаш после качествено да се обслужи. Защото хвърлянето на прах от едната страна на улицата на другата страна на улицата не е вършене на услугата - събиране на прах по улицата. Този начин е ли е свързан с ремонта на тази машина, която трябва своевременно да се направи този ремонт или със скоростта, която тя се движи? И това също ще ви информирам редовно, щото те не са случайни, те гражданите ги казват тези неща. Благодаря за вниманието.

 **Чл.-кор. проф. Хр. Белоев:** Благодаря. Питане от Траян Тотев. (коментар от зала не се чува) Да, господин кмета.

 **Г-н Пл. Стоилов:** Само едно уточнение искам да дам, понеже тука се смесиха някои неща. Локвата при СБА е в резултат на лошо изпълнена, лошо изпълнен път, който не е по времето на мандата на моя екип. Значи, липсата на отводняване, Рашев, липсата на отводняване, липсата на отводняване и факта, че системно не е почиствано това, което трябва да отвежда водите ... Ама тя не е там локвата, значи локвата е на „Липник“, локвата е горе на ШЕЛ, локвата е по бул. „България“, когато един вицепремиер ряза лентата там и ръкопляскаха, всичките тези неща са заложени за решаване като проблемни и едно по едно се решават. За хигиената съм съгласен, но за тези локви сега да ги връщаме, че едва ли не трябва и да ги метем, няма как да го приема.

 **Чл.-кор. проф. Хр. Белоев:** Благодаря. Питане от Траян Тотев, заповядай.

 **Г-н Тр. Тотев:** Уважаеми господин Кмете, на 6 януари 2018 г. се навършиха 170 години от рождението на великия български поет и революционер Христо Ботев. В град Русе има две места, на които може да се отдаде почит на героя, като първото се намира на едноименния булевард в града, където е разположен каменен барелеф на Ботев, чието име и досега внася плам в сърцата на всички българи. Другото такова е на предната фасада на СУ „Христо Ботев“ в гр. Русе. При среща с граждани бях сигнализиран, че барелефа, намиращ се на булеварда, носещ името на революционера, е в изключително лошо състояние. Към днешна дата той е покрит с мъх, а обкръжаваща го среда, е силно замърсена с графити. Предвид лошото общо състояние на барелефа и досега той остава незабелязан от множество русенци. В допълнение е и обстоятелството, че мястото, на което се намира не е удобно за поднасяне на цветя и отдаване на почит. В непосредствена близост до него има изградена велосипедна алея и преминава натоварен булевард, което прави изключително трудно събирането на множество русенци и гости на града ни решили да преклонят глава пред българския революционер. Независимо от изброените факти, поколенията преди нас са съумели да оставят в наследство въпросния барелеф, с което ние днес трябва да се гордеем. Считам, че е наш дълг да го поддържаме в състояние, адекватно на великата личност, която той изобразява. Във връзка с това моите въпроси към Вас, уважаеми господин Кмете, са следните: ще предприеме ли Община Русе действия по почистване на каменния барелеф от зеленината покрила повърхността му? И вторият въпрос е считате ли за уместно, във връзка с кръглата годишнина от рождението на Ботев, стената около скулптурата да бъде ремонтирана и върху нея да бъде изписан подходящ цитат на Христо Ботев? Благодаря ви.

 **Чл.-кор. проф. Хр. Белоев:** Да, благодаря. Заповядайте, арх. Бучуковска ще отговори от името на кмета.

**Арх. Жив. Бучуковска:** До г-н Траян Траянов чрез Христо Белоев, уважаеми господин Тотев в отговор на ваше писмо, Наш вх. №06-01-31 от 19.02.2018 г., относно състоянието на обект на монументално и декоративно изкуство на територията на гр. Русе, а именно каменен барелеф на Христо Ботев, намиращ се на бул. „Христо Ботев“, с настоящото представям следната информация: на въпрос 1 - „ Ще предприеме ли Община Русе действия по почистване на каменния барелеф от зеленината покрила повърхността му? Отговор - барелефът на Христо Ботев – най-големият български поет-революционер, се намира в непосредствена близост до спирката под Симовата мелница, на подпорната стена, към бул. „Христо Ботев“. Материалът, от който е направен барелефът на Христо Ботев е русенски камък, като има надпис с художествен шрифт „*ХРИСТО БОТЕВ*“. Автор на скулптурното изображение е русенския скулптор Никола Терзиев , член на Съюза на българските [художници](https://bg.wikipedia.org/wiki/%D0%A5%D1%83%D0%B4%D0%BE%D0%B6%D0%BD%D0%B8%D1%86%D0%B8) от [1954](https://bg.wikipedia.org/wiki/1954) г. и починал 2006 г. Година на завършване на барелефа е между 1970-1980. Община Русе има сключен договор с изпълнител „ПЪБЛИК СЪРВИС“ ЕООД с предмет „Поддържане на чистотата и проводимостта на дъждоприемни шахти, в т.ч. снегопочистване и зимно поддържане на териториите за обществено ползване на гр. Русе“. Фирмата изпълнител има задължението да поддържа чистотата на уличните платна, тротоари, площади, велоалеи и пешеходни подлези. Към настоящият момент са предприети мерки по компетентност, а именно възложено е на фирмата изпълнител почистване на прилежащото пространството около барелефа на Христо Ботев – тротоара и уличното платно. Въпрос 2 - „ Считате ли за уместно, във връзка с кръглата годишнина от рождението на Ботев, стената около скулптурата да бъде ремонтирана и върху нея да бъде изписан подходящ цитат на Ботев?“ Със Заповед №РД-01-759 от 14.03.2016 г. е сформирана Комисия по градски дизайн и реклама при Община Русе, която разглежда и дава компетентни становища и излиза с предложения за естетизацията на градската среда. В състава на комисията влизат видни представители от Съюза на българските художници – група Русе, Камара на архитектите в България и Съюз на архитектите в България. Искам да допълня питането, че вчера имаше заседание на тази комисия, Вашия въпрос беше поставен, разгледан. И съответно специалистите дадоха, самия начин за почистване на този барелеф, защото, както казах преди малко трябва много внимателно да се почисти, защото камъка е много крехък и може да увреди самата композиция.

 **Чл.-кор. проф. Хр. Белоев:** Да, благодаря. Господин Тотев?

 **Г-н Тр. Тотев:** Благодаря за отговора. Все пак не можах да разбера дали разбера дали ще бъде поставен цитат на Христо Ботев на стената, която е около него. И дали въпреки деликатното състояние, деликатния метод нужен за почистване на паметника, ще бъде ли почистен той и в какъв срок.

 **Арх. Жив. Бучуковска:** Както Ви казах, значи начина по почистване ще бъде изписан от колегите, които са участници в тази комисия, ще бъде предоставен на фирмата, която има законово основание да го почисти. А мнението на комисията за допълнителен надпис е, че твореца, когато е изработвал самата творба е написал достатъчно и колегите мислят, че не е необходим допълнителен надпис.

 **Чл.-кор. проф. Хр. Белоев:** Да, благодаря. Питане от Мариета Волф, заповядайте.

 **Г-жа М. Волф:** Уважаеми Господин Стоилов, на сесията на Общински съвет Русе, състояла се на 14.12.2017 г. зам.-кмет г-н Димитър Наков заяви, че в Общината са получени сигнали за неработещи електронни информационни табла по спирките на градския транспорт, които били не повече от 5-6 на брой, и вече всички дефекти са отстранени. Тъй като на мен самата ми се налага да ползвам градски транспорт, съм свидетел, че това не отговаря на реалността, въпреки че моите наблюдения се базират на съвсем малък участък от града. И тъй като Вие, г-н Стоилов, във всяко свое изказване призовавате гражданите на Русе да сигнализират за нередности от всякакво естество, аз реших в качеството ми на общински съветник да събера информация за неизправните електронни табла в интегрирания градски транспорт и да я предоставя на общинската администрация с цел дефектите да бъдат отстранени максимално бързо и ефективно. За целта от 25 януари до четвъртък 15 февруари тази година приемах сигнали от всеки русенец и направих онлайн таблица, в която може да се видят подадените сигнали и която прилагам. Тъй като тази инициатива се проведе основно във фейсбук групата Обществен съвет Русе, където и Вие, г-н Стоилов, членувате, очаквах да има някаква реакция и таблата да бъдат поправени междувременно. Но понеже това не се случи, моля за устен и писмен отговор на следните въпроси: коя е фирмата, изпълнила точно този компонент от проекта „Интегриран градски транспорт”, обхващаща доставката, монтажа, свързването и поддръжката на електронните информационни табла по спирките и в превозните средства на обществения транспорт? На каква стойност възлиза гореспоменатият компонент от проекта „Интегриран градски транспорт? Колко са устройствата за визуално или гласово известяване на следващата спирка в превозните средства и колко са светлинните електронни табла на спирките, които известяват времето до пристигане на следващото превозно средство? Според условията на договора с фирмата-доставчик на горепосочените два вида устройства какъв е срокът на гаранцията за тях и какъв е срокът, в който трябва да бъдат отстранявани текущите дефекти след възникването им? Каква е санкцията при неизпълнение на договорните задължения и по какъв начин Община Русе ще компенсира гражданите заради възникналите неудобства, причинени от неработещите табла? Кой ще поеме извънгаранционното обслужване на горепосочените два вида устройства и изчислено ли е на каква стойност годишно ще възлезе то? Предварително благодаря за отговорите Ви.

 **Чл.-кор. проф. Хр. Белоев:** Да, благодаря. Господин Наков.

 **Г-н Дим. Наков:** Благодаря Ви, господин професоре. Уважаема г-жо Волф, в Община Русе е постъпило питане относно наличието на неработещи електронни информационни табла по спирките на масовия градски транспорт и в някои от превозните средства, обслужващи автобусните и тролейбусни линии от общинската транспортна схема. Във връзка с точка 1 от питането Ви информирам, че фирмата изпълнител на този Компонент по проект „Интегрирана система за градски транспорт на град Русе“ е ДЗЗД „е-Трафик 2014“ гр. София. Консорциумът е определен след проведена открита процедура по Закона за обществените поръчки. По втори въпрос, договорът за „Доставка и монтаж на оборудване за електронна система за таксуване, система за контрол и управление на трафика, система за позициониране и информиране на пътниците, и система за информационно обслужване на гражданите“ е на стойност 3 539 772 лв. без ДДС. По договорът са извършени дейности по доставка, инсталация, конфигурация, интеграция и поддръжка на системата за таксуване, система за контрол и управление на трафика, система за позициониране и информиране на пътниците, и система за информационно обслужване на гражданите в град Русе, свързани с управление на градския транспорт на града, включително инсталация на устройства в превозни средства, инсталация на централизирано софтуерно решение и изграждане на комуникационна свързаност. Извършено е и обучение за работа с доставеното оборудване. В рамките на договора са доставени и монтирани: 100 броя валидиращи устройства в превозните средства; 85 броя устройства за зареждане на картите; оборудване за пренос на данни, софтуер за главния офис и комуникационна инфраструктура; 20 устройства за контрол; 4 броя оборудване за издаване на електронни карти, намиращи се в Центъра за контрол и управление на обществения градски транспорт; 80 000 електронни карти-носители; 100 броя устройства за визуално и гласово известяване на следващата спирка в превозните средства и оборудване свързано с услугата за уведомяване с SMS; оборудване на център за контрол и управление на трафика; 100 броя бордни компютри с GPS и GPRS, адаптери; хардуер за главния офис; система за видеонаблюдение на петнадесет от най-натоварените кръстовища; комуникационна система за превозните средства; 100 броя светлинни електронни табла на спирките, които известяват времето до пристигане на следващото превозно средство. По трети въпрос, монтираните в превозните средства вътрешни информационни табла за визуално и/или гласово известяване на следваща спирка са 100 бр. Светлинните електронни информационни табла, поставени по линиите на масовия градски транспорт също са 100 бр. Четвърти въпрос, според условията на договора, изпълнителя ДЗЗД „е-Трафик 2014“ се задължава да осигури гаранционна поддръжка на изградените системи за срок от 36 месеца, който започва да тече от датата на подписване на протокола за въвеждане на оборудването в експлоатация, това се явява месец декември 2015 г. Този срок изтича през месец декември 2018 г. и все още цялото оборудване е в гаранция. В процеса на експлоатация на транспортната система се появиха грешки в централната база данни, които доведоха до частична неработоспособност на внедреното оборудване. Това не са гаранционни дефекти, а текущи, появили се в процеса на експлоатация и затова попадат извън обхвата на гаранционната поддръжка. Работи се по изготвяне на задание за избор на изпълнител, който да отстрани възникналите проблеми. По точка 5, предвид изтичането на гаранцията в края на 2018 г. общинска администрация работи по подготовката и провеждането на процедура за избор на изпълнител за извършване на цялостната поддръжка на системите и оборудването по Закона за обществените поръчки.

Във връзка с подадените конкретни данни за неработещи компоненти, основно табла, от 20 сигнала, които сте подали мога да кажа, че в момента доказано не работят и са за ремонт 2 информационни табла и едно оборудване в автобуса, който е изписан с № Р1819АК на фирма „Шанс 99“. Всичко друго, което сте го казали е проверено и в момента се работи, единствено за тролея, който е посочен, такъв него ден не е обслужвал, тролейбус първо няма с такъв номер с 3 цифри, всички са 5-цифрени ... (коментар от зала не се чува) Да, това са само ..., да и ... (коментар от зала не се чува) Не, не, само искам да кажа, че точно в него ден дори с такива цифри не е имало обслужващи линия №2, някакво объркване ... (коментар от зала не се чува) Ами разбирам, видях, че Вие сте го подали сигнала, но и аз направих проверка в системата, такъв тролейбус няма в наличност в общинския превозвач. Така, че ако искате мога да Ви покажа конкретно за всеки един какъв е бил, ако е имало проблем, какъв е бил проблема и е отстранен.

 **Чл.-кор. проф. Хр. Белоев:** Да, заповядайте.

 **Г-жа М. Волф:** Първо, искам да кажа благодаря за отговора, това е първия отговор, който получавам толкова стегнат, впечатлена съм наистина. Въпреки всичко като съдържание не ме удовлетворява, защото на някои въпроси аз не получавам отговора. А именно, попитах ви в какъв срок след възникването на дефекта той трябва да бъде отстранен, когато е в гаранция. Вие, обаче ми казвате, че тези дефекти те не били във връзка с гаранционното обслужване, а са възникнали заради грешка в базата данни. Аз от примерите, които съм дала, мога да кажа, че поне половината всъщност нямат софтуерен, а хардуерен проблем, те не работят, няма светлина на тях, няма нищо. Има други, които показват само часа, но това е друг въпрос. Бих искала да ми кажете точно кои са двете табла, които в момента не работят, това ще го направим после, впоследствие, за да знам аз, тъй като пътувам и ще проследя действително останалите 18. А лично аз бях в този тролей №2, номера съм го взела от билетчето, което ми се издава, там пише номера на превозното средство, което е в автомобилния парк, а не е регистрационния номер. А така или иначе още една тема за 36-те месеца гаранция, тоест реално ние сме дали поръчката на една фирма, чиято сега името и произлиза вероятно от годината на създаване – 2014 година, не съм я проверила в Търговския регистър, защото сега получавам отговора ви, имаме 36 месеца гаранция, обаче после не знаем колко ще ни струва поддръжката на тези табла, така ли да разбирам и кой ще я поеме?

 **Чл.-кор. проф. Хр. Белоев:** Да, г-н Наков.

 **Г-н Дим. Наков:** Нека да отговоря, защото въпросите допълнителните бяха няколко. Първо по отношение на това, че има не работещи изцяло табла, има моменти, когато системата се ъпдейтва, има такъв период, в рамките на примерно 10-15 минути, на половин час, когато наистина може би всичките табла не работят в момента, но това е временно. Второ, случва се и батериите, които са вътре в тези табла, те си имат живот, досега сме подменили на 1/3, сега в момента върви на следващите, които вече батериите отказват. Тоест повечето, които сте подали като информация от електронните табла са били за батерии, които са за замяна, това са едни обикновени батерии, които отиват и всеки един с една отвертка и гаечен ключ може да ги смени, това не изисква някакво образование или специализация. Така, че това затова казвам, че са отстранени, няма никакъв проблем. Това, което визирах, че има други проблеми в базата данни, които се получават при работата на системата, която конфигурира най-различна информация, за всеки един курс, какво е превозното средство, шофьора и т.н., колко часа, трупа примерно, натрупани генерирани закъснения по курса и от най-общ вид информация. Това всичко се запаметява в системата, което естествено дава своите затруднения в обработката на информацията и затова казвам, че се получават и някои допълнителни технически констатирани проблеми, които не могат да бъдат от гаранционната поддръжка, това зависи често пъти от самия водач на превозното средство, какъв тип информация е вкарал, дали някой път подава грешна информация. В началото особено имаше много такива случаи, когато просто от не знание, от липса на рутина и на опит, сега, както каза и господин кмета, да имаше и умишлени увреждания и въвеждания на грешна информация, което съответно веднага затормозява работата на системата, понеже тя отчита, че ако е въведена ..., линия 25-та, а се движи превозното средство по абсолютно друга линия, самата система започва да блокира на това, тя дава грешка, тя не може да запамети всичките транзакции, които са: валидирания на карти, издавания на билети, всичко това става вече като грешни бъгове в системата. И сега с времето това нещо се намали, тези бъгове си останаха в системата в началото, затова казвам, че има неща, които допълнително и това не са по гаранционните изисквания ще бъдат отстранени и се работи по това. А успоредно с последния въпрос, който задавате, колко ще струва, ами ще струва толкоз, колкото излезе на обществената поръчка. Тя ще си бъде най-вероятно открита процедура, така че могат да се явят фирми, колкото искат.

 **Чл.-кор. проф. Хр. Белоев:** Да, благодаря. Ще се доуточните допълнително. Сега 11 и 5 е, има 2 питания от Мариян Димитров и с отговорите предполага се около 12 минути време. Има предложение от г-н Кънчев да продължим. Има ли някой обратно предложение? Виждам, че устройствата са върнати и ръчно гласуваме с вдигане на ръка, който е съгласен да продължим да гласува. Да, благодаря ви. Против ще преброим. Против? Няма. Въздържали се? Няма. Продължаваме

**34 Точка**

**Изказване на Мариян Димитров – вх.№ 62/2018 г.**

 **Чл.-кор. проф. Хр. Белоев:** Давам думата на Мариян Димитров.

 **Г-н М. Димитров:** Уважаеми общински съветници, уважаеми господин Председател, правя питане относно управлението на спортна зала „Булстрад Арена” с 49 % общинско участие. На 23 юли 2015 г. беше тържествено открита спортната зала, името на залата беше съобщено на русенци от мениджърския й екип, представителя на инвеститорите Пламен Бобоков и кмета Пламен Стоилов. Тези дни мениджърите на залата и Пламен Бобоков промениха името й на „Арена Русе“ до намиране на нов генерален спонсор. Ситуацията относно собствеността и управлението на спортната зала изглежда така, съгласно сключения договор залата трябваше да бъде готова през 2009 г. или в противен случай Община Русе да си върне апортната вноска и да получи обезщетение от 20 милиона евро. Днес Община Русе има участие с 49 % в новото дружество, което управлява залата и трябва да печели от нея. За всичко това общината според договора не трябваше да плати нищо, вместо това Община Русе купи за 9 милиона лева недостроени и ненужни и гаражи, представляващи една бетонна дупка за довършването, в която тя трябваше да инвестира още 8 милиона и половина. Спортната зала е ипотекирана, заложена за 16 милиона и половина и в действителност личното участие на частния инвеститор е само 10 милиона лева срещу 51 % собственост на залата. Кредитът ще се изплаща от приходите на залата, от дейността и в следващите 5 години. Залата се управлява чрез дружеството „Арена Русе мениджмънт”, в което участва друга свързана с Пламен Бобоков фирма – Международна компания за инвестиции и развитие” с 80% и фирмата на мениджърите „360 солющън” с 20 % и няма участие в нея на Община Русе. По този повод искам да задам следните въпроси: на какво основание Община Русе е станала солидарен длъжник на 49 % от ипотеката и кредита, които дължи дружеството кредитополучател? Защо кредитът се изплаща от приходите на залата, без това да е задължение на Община Русе по договора? Дружеството за управление на зала „Арена Русе мениджмънт”, в което Община Русе няма участие, не присвоява ли печалбата от дейността на залата чрез нереално завишени разходи за управление? Името на залата, договорите за спонсорство и разпределението на печалбата обсъждани ли са на Общо събрание на съвместното дружество и как са гласували представителите на Община Русе? От кого са били упълномощени те за това гласуване ? Кога ще бъдат построени търговско-развлекателния център, Бизнес центъра и хотелския комплекс, които са част от офертата, с която фирмата инвеститор е спечелила тръжната процедура ? Какъв е размерът на дивидента за 2015, 2016, и 2017 г., които Община Русе е получила за своето участие с 49 % общинска собственост в Спортната зала? Спортната зала беше провъзгласена от кмета Пламен Стоилов за строежа на века, реализиран чрез най-успешното публично-частно партньорство, а пространството около нея за втори градски център. В същото време той доста често заявява, че Община Русе губи от такива партньорства, както примерно било при тролейбусна фирма „ЕГГЕД“, защото на частните инвеститори се предоставя общинско имущество, което те управляват и печелят от него без общината да получава някакви приходи. Дори домакинството на Световното първенство по волейбол не променя тази нерадостна констатация. И през 2018 г. отново кмета Пламен Стоилов се противопостави на предложението ученици и пенсионери, живеещи с доходи под линията на бедност да пътуват безплатно в градския транспорт, защото общината нямала достатъчно средства за това. Господин Кмете, докога Община Русе ще бъде майка за една шепа богаташи и мащеха за мнозинството бедни граждани? Благодаря ви.

 **Чл.-кор. проф. Хр. Белоев:** Благодаря. За отговор, заповядайте.

 **Г-н А. Станчев:** До Мариян Димитров, относно заявление доОбщински съвет с вх. № 62/26.01.2018 г. Уважаеми г-н Димитров, във връзка с Ваше питане под горния номер Ви отговарям както следва: въпрос № 1 - „На какво основание Община Русе е станала солидарен длъжник на 49% от ипотеката и кредита, които дължи дружеството кредитополучател?“ Отговор, Община Русе не е солидарен длъжник по договора за кредит на дружеството кредитополучател. Въпрос № 2 - „Защо кредитът ще се изплаща от приходите на залата, без това да е задължение на Община Русе по договора?“ Отговор, изплащането на кредита е уредено в подписаното и утвърдено от Общински съвет - Русе Акционерно споразумение между акционерите на „Арена Русе“ АД и не е задължение на Община Русе и „Арена Русе“ АД. Въпрос № 3 - „Дружеството за управление на залата – „Арена Русе мениджмънт“, в което Община Русе няма участие, не присвоява ли печалбата от дейността на залата чрез нереално завишени разходи за управление?“ Отговор, този въпрос следва да отправите към изпълнителния директор на „Арена Русе“ АД, като на следващо място Ви информирам, че годишните финансови отчети на посоченото от Вас дружество са достъпни в Търговския регистър при Агенция по вписванията. Въпрос № 4 - „Името на залата, договорите за спонсорство и разпределението на печалбата обсъждани ли са на Общо събрание за съвместното дружество и как са гласували представителите на Община Русе? От кого са били упълномощени те да гласуват?“ Отговор, съгласно устава на дружеството в правомощията на Общото събрание са разпределение на печалбата и изплащане на дивиденти, като въпросите по отношение името на залата и договорите за спонсорство не са сред посочените. Представителите на Община Русе в Общото събрание на „Арена Русе“ АД са посочени в Решение № 501, прието с протокол № 21/20.04.2017 г., като за гласуване по въпроси от компетентността на Общото събрание, същите се упълномощават от Общински съвет - Русе. Община Русе е акционер в „Арена Русе“ АД с 49% от акциите от началото на 2017 г. Към настоящият момент, финансовата 2017 година не е приключила счетоводно и Общо събрание за одобряване на Годишния финансов отчет на „Арена Русе“ АД и за разпределение на печалба не е провеждано. Печалбата на дружеството, посочена в ГФО се разпределя след облагането ѝ с данъци и задължителните отчисления на средствата за фонд „Резервен“ в размер, определен от Общото събрание. Въпрос № 5 - „Кога ще бъдат построени търговско-развлекателния център, Бизнес центъра и хотелския комплекс, които са част от офертата, с които фирмата инвеститор е спечелила тръжната процедура?“ Отговор, това е въпрос, който следва да отправите към изпълнителния директор на „Проект Русе“ АД. Въпрос № 6 - „Какъв е размерът на дивидентите за 2015, 2016 и 2017 г., които Община Русе е получила за своето участие с 49% общинска собственост в Спортната зала?“ Отговор, виж отговора на въпрос №4. С уважение, Пламен Стоилов – кмет на Община Русе.

 **Г-н Дим. Кънчев**: Благодаря на г-н Станчев.

**35 Точка**

**Изказване на Мариян Димитров – вх.№ 134/2018 г.**

 **Г-н Дим. Кънчев**: Мариян Димитров, заповядайте в рамките на 3 минути.

 **Г-н М. Димитров**: Уважаеми общински съветници, уважаеми господин Кмете, правя питане относно общинските стратегии за насърчаване на заетостта и за средното, и висше образование.Във връзка с предложенията на Регионалното управление на образованието в Русе за приема на ученици в гимназиите през 2018 г. и механичното премахване на една паралелка от МГ „Баба Тонка“, както и не даване съгласие за разкриване на френска паралелка в гимназията за изучаване на европейски езици, срещнали активната и твърда подкрепа на кмета Пламен Стоилов и Община Русе, искам да задам следните въпроси: Община Русе има ли приета стратегия за развитие на средното и висше образование? Тази стратегия предвижда ли приоритета на професионалното образование за сметка на хуманитарните науки, математиката и езиковата подготовка? Община Русе ще захранва ли със студенти Русенския университет или той ще трябва да търси своите възпитаници предимно от други региони на България ? Община Русе има ли стратегия за насърчаване на заетостта? Тази стратегия предвижда ли разкриването на работни места свързани с наукоемки и високотехнологични производства или е само за разкриване на работни места заемани от изпълнителски кадри, като шивачки, мебелисти и апаратчици в химическата промишленост? Когато завърши ремонтът на МГ „Баба Тонка“ за 3,5 милиона лева и изтече 5-годишния гаранционен срок Община Русе как смята да използва половината от сградата, която ще остане свободна след активното закриване на паралелки в тази гимназия ? Съмнявам се, че Община Русе има качествени стратегии за насърчаване на заетостта и за средното и висше образование. Такива стратегии няма как да се направят под ръководството на ресорен зам.-кмет, който е инженер химик по образование, търговец на бира по призвание и земеделски производител по занятие. Но основната вина не е на Иван Григоров, който само яде зелника, а на кмета Пламен Стоилов, който му дава тази възможност, влачейки си го 9 години като брошка на ревера, още от 2009 г. когато беше зам.-областен управител на Област Русе. Господин Кмете, за да се харесате на бизнеса давате грешни съвети на родителите да запишат децата си в училища, обучаващи уж за престижните професии на шивачки, мебелисти и апаратчици – химици, а вашата дъщеря е завършила езикова гимназия и работи в държавната администрация. Докато бизнесът плаща за тези професии заплати близки до минималните, с много извънреден труд и шест дневна работна седмица, учениците и родителите ще бъдат убедени, че в тези училища се подготвят само тъпи бачкатори. Господин Кмете, спрете да се снимате с даровитите деца от Математическата гимназия, защото вие ги използвате само, за да си правите политическия пиар, демонстрирайки фалшивата си загриженост и внимание. Ако бяхте дошли на протеста им под надслов „Дайте шанс на бъдещето“, щяхте да видите, че те имат повече национални и международни награди, от колкото са звездите на небосклона. Ако се бяхте доверили на техния интелект, щяхте да знаете, че комарите се броят доста по-лесно и евтино ...

 **Чл.-кор. проф. Хр. Белоев:** Господин Димитров ...

 **Г-н М. Димитров: ...** и математически методи ... Свършвам ...

 **Чл.-кор. проф. Хр. Белоев:** Не, не Ви ..., придържайте се към текста, а Вие говорите други неща.

 **Г-н М. Димитров:** ... говоря по текста, мотивирам въпросите. А не за 1 милион и половина, все едно, че сте направили адресна регистрация на всеки един комар по отделно. Аз се гордея, че съм възпитаник на МГ „Баба Тонка“ и благодарение на подготовката си там съм завършил 3 висши образования. Надявам се, че идва края на управниците, които отнемат бъдещето на нашите деца и внуци. В допълнение само Мариана Кръстева, генерален директор на Евростат също е завършила МГ „Баба Тонка“, когато фактите говорят и кмета Пламен Стоилов трябва да замълчи. Благодаря.

 **Чл.-кор. проф. Хр. Белоев:** Господин Димитров, представено е едно заявление, в което са формулирани въпроси, които Вие не ги поставихте, а ги коментирахте съвсем в друга светлина. А отговорът, как да Ви отговорят на това изказване, което правите? Отговорът по зададените въпроси в заявлението, което е депозирано в петък, в администрацията. Там са формулирани въпроси, които Вие не казахте, но въпреки това отговора ще бъде направен по тях. Да, заповядайте.

 **Г-жа Кр. Кръстева:** Уважаеми господин Председател ...

 **Чл.-кор. проф. Хр. Белоев:** Моля за тишина.

 **Г-жа Кр. Кръстева:** ... уважаеми общински съветници, уважаеми г-н Димитров, на основание чл. 87, ал. 1 от Правилника за организацията, дейността на Общински съвет - Русе, неговите комисии и взаимодействието му с общинска администрация и във връзка с чл. 28, ал. 3 от Закона за местното самоуправление и местната администрация представям писмен отговор на зададените въпроси в питането Ви с вх. № 134 от ...

 **Чл.-кор. проф. Хр. Белоев:** Моля за тишина.

 **Г-жа Кр. Кръстева: ...** от 16.02.2018 г. в Общински съвет Русе: по 1 въпрос – Община Русе има ли приета стратегия за развитие на средното и висшето образование? Отговор, с Решение № 301 прието с Протокол № 12/19.07.2016 г. е приета Иновационна стратегия за интелигентна специализация на Община Русе за периода 2016-2025 г. Стратегията е разработена в контекста на стратегическата визия на Европейския съюз за стимулиране на интелигентен, устойчив и приобщаващ растеж чрез прилагане на интегриран подход към иновациите и иновационните политики. Това е един от първите документи на местно равнище, който си поставя задача да идентифицира приоритетните сфери на развитие, като се фокусира върху приноса на иновационните политики за насърчаване на икономическата активност и преодоляване на социално-икономическите предизвикателства. Иновационната стратегия за интелигентна специализация на Община Русе стъпва върху изводите от изготвен специално за целта анализ на социално-икономическото състояние и на наличния потенциал за иновации, научноизследователска и развойна дейност в Община Русе. Актуализиран е общинският план за развитие на Община Русе за периода 2017-2020 г., който обвързва предимствата и потенциала за развитие на местно ниво и определя средносрочните цели и приоритети за развитие, като се отчитат специфичните характеристики и потенциала на общината. Основна част от стратегическите цели, приоритети и специфични цели на Плана приоритетно са заложени в образователните услуги, инфраструктура и интеграция. По 2 въпрос - Тази стратегия предвижда ли приоритет на професионалното образование за сметка на хуманитарните науки, математиката и езиковата подготовка? Отговор, приоритетите на Националната програма за развитие „България 2020“ изцяло кореспондират с целите на Иновационната стратегия за интелигентна специализация, в това число и Приоритет 1 Подобряване на достъпа и повишаване на качеството на образованието и обучението и качествените характеристики на работната сила. В Стратегията специално място заемат политиките за подкрепа на бизнеса. За да се повиши обема на преките чуждестранни и местни инвестиции, да се подобри инвестиционният и бизнес климат в Община Русе, за да се постигне устойчив темп на нарастване на заетостта е разработена и приета Стратегия за инвестиционен и сити-маркетинг на Община Русе за периода 2014-2020 г., в която са формулирани двете основни стратегически цели. По 3 въпрос - Община Русе ще захранва ли със студенти Русенския университет или той ще трябва да търси своите възпитаници предимно от други райони на България? Отговор, Русенски университет „Ангел Кънчев“ е висше учебно заведение с национално и международно значение и авторитет, като през тази учебна година обучава студенти от страната и чужбина в 50 бакалавърски, над 80 магистърски специалности и в докторантура. По 4 въпрос - Община Русе има ли стратегия за насърчаване на заетостта? Отговор, разработена е Стратегия за инвестиционен и сити маркетинг 2014-2020 г., **част от инструментариума на Община Русе за управление и** разработване на секторни стратегии, съобразени с местните условия и потребности**.** Основните резултати от реализацията на Стратегията са свързани с устойчив темп на нарастване на заетостта и доходите, разкриване на нови работни места. В професионалните гимназии в Община Русе се въвежда дуалното обучение, с което се дава възможност за усвояване на професионални умения чрез работа. Община Русе е инициатор и административен посредник в срещи, разяснителни кампании и пряко договаряне между професионалните гимназии и местния бизнес. Системата на дуалното образование е категоричен гарант за генериране на заетост, тъй като обвързаните с договори за дуално обучение фирми определят конкретен брой специалисти, грижат се за тяхното обучение в професионалните гимназии като осигуряват практика във фирмите си и работни места най-малко две години след дипломирането им. По 5 въпрос - Тази стратегия предвижда ли разкриването на работни места свързани с наукоемки и високотехнологични производства или е само за разкриване на работни места, заемани от изпълнителски кадри, като шивачки, мебелисти и апаратчици в химическата промишленост? Отговор, иновационната стратегия за интелигентна специализация предвижда все по-голям дял на специалисти в Информатиката и информационните и комуникационни технологии, което се потвърждава от една страна с броя на паралелките в държавния план-прием с такъв профил, и от друга страна с нарасналото разнообразие на такива специалности във висшето образование. Информатиката и информационните и комуникационни технологии и принадлежащата им инфраструктура все повече се свързват с осигуряването на растеж в икономиката и стимулират иновативността на бизнеса, и научния сектор. Този сектор се развива с много бързи темпове и значително благоприятства икономическото развитие, както в национален, така и в европейски мащаб. За увеличаване броя на специалистите с електронни умения принос имат основното и средното образование, висшето и професионалното образование, стажове, курсове за квалификация, преквалификация и обучение през целия живот. В Приоритетна област 9 от Стратегията е заложено преодоляване на социално-икономическите различия и подобряване на бизнес средата, които ще бъдат постигнати чрез интегрирани мерки и приобщаващ подход за укрепване на обществото на знанието, за подпомагане на конкурентоспособността на индустрията и бизнеса, както и за инвестиции в човешки капитал. Технологичните промени, които се налагат на пазара на труда, пораждат необходимост от приобщаване на образователната система към технологичното преструктуриране. За да се отговори на тези нужди, на територията на общината се провежда активна политика по насърчаване на обучението сред учениците и развитие на специфични информационни и комуникационни компетентности. По въпрос 6 - Когато завърши ремонта на ПМГ „Баба Тонка“ за 3,5 млн. лв. и изтече 5-годишния гаранционен срок Община Русе как смята да използва половината от сграда, която ще остане свободна след активното закриване на паралелки в тази гимназия? Отговор, след приключване на ремонтните дейности по проект „Ремонт на пет общински учебни заведения в град Русе, включително прилежащите им дворни пространства“ по ОПРР и изтичане на гаранционния срок, Община Русе ще продължи да използва цялата сграда за обучение на учениците от Математическата гимназия.

 **Чл.-кор. проф. Хр. Белоев:** Благодаря. Господин Димитров, усетихте реакцията на залата, естествено в рамките на 3-те минути Вие можете да коментирате по въпросите, но няма да позволя нецензурен език в следващите Ваши питания и ще прекратявам изказването. Доктор Константинова. Моля за тишина.

 **Д-р Т. Константинова:** Господин Димитров, не съм адвокат никому и знаете, че не съм от хората, които сервилничат, на когото и да било, но това, което излезе от Вашата уста е недопустимо. Такива грозни квалификации по отношение и на когото и да било, на когото и да било са недопустими. Всеки човек има своето достойнство, своето място в обществото, в семейството си. Нашата институция, която представляваме като общински съветници изисква също уважение. Администрацията, какво е вашето лично отношение към някой заместник-кмет или друг участник в управлението на общината, няма никакво значение и никога повече не си позволявайте такива квалификации, непроверени твърдения за това кой, къде работи, чие дете, всеки има дете, всеки милее за него и това, което Вие казахте днес искам да го докажете. И не се учудвайте, ако в следващите заседания имате изказвания и никой не стои. Уважавайте хората, които са останали да Ви слушат. Аз съм от хората, които са държали винаги докрай да има и всички да бъдат тук и ме карате да съжалявам за това, защото аз като човек и като човек, който много държи на справедливостта, и обективността, не мога да приема това, което чух от Вашите уста.

 **Чл.-кор. проф. Хр. Белоев:** Благодаря. Бедрос Пехливанян.

 **Г-н Б. Пехливанян:** Господин Професор, колеги, абсолютно подкрепям с цялата си душа, което каза д-р Константинова. Тя беше в основата и много права беше, когато каза, че всички ние трябва да оставаме докрай на всички наши сесии и да слушаме и питането на съветници, и особено говора на г-н Мариян Димитров, който е винаги неизменна част. Защото този труд, който го върши администрацията, общинска администрация, за всеки въпрос да се подготвя, ние сме длъжни да го изслушаме. Това е огромен труд за всеки един въпрос, за всяко едно изречение, за всяка една дума, но това, което днеска ние чухме тук от устата на г-н Димитров, аз мисля, че ще предложа промени в правилника ни, просто тези хора въобще ... И капката уважение, което може да има нормално човек, щото те не я заслужават. Нека да се изявява по други медии, където си иска, няма никакъв проблем, но тук, мисля че не е мястото да слушаме тези нападки срещу когото и срещу който и да било. Благодаря ви.

 **Чл.-кор. проф. Хр. Белоев**: Иво Пазарджиев.

 **Г-н Иво Пазарджиев:** Уважаеми колеги, аз не искам да превръщаме сега в другарски съд тука към Мариян Димитров, но нашата група, бидейки опозиция също се противопоставяме на подобен тип говорене. И трябва да се уважава, както институцията общински съвет, така и общинска администрация. Кой, какво е работил в годините няма значение общо взето, защото на много инженери им се е наложило в началото на 90-те години да не работят това, тъй като имаше промени в икономиката на България. Мисля, че и Вие сте сред тях, мисля че и Вие сте инженер и не работите като такъв в момента. Такива са и моите родители например, наложило им се е да работят частен бизнес, който няма нищо общо с професията, която са завършили. Ако човек, обаче си изкарва прехраната по честен начин, това не е причина за критика. Така, че моят апел също занапред е да има необходимото уважение към всички в тая зала. Благодаря.

 **Чл.-кор. проф. Хр. Белоев:** Благодаря. Уважаеми колеги, преди д-р Константинова аз казах няколко думи. Отново искам да повторя, няма да допусна трибуната на общинския съвет да бъде такава говорилня и място за нецензурни думи. И правя към Мариян Димитров това обръщение и предупреждение, в следващи изказвания да се коригира и да се придържа към текстовете, които са в заявлението, тъй като отговора на администрацията, както бяха казани въпросите, присъстващите разбраха какви са били те, а не от Вашето питане. Благодаря. Закривам сесията.

 ***Забележка***: Протоколите с резултатите от поименното гласуване по точка 2, 3, 4, 5, 6, 7, 8, 9, 11, 12, 13, 14, 15, 16, 17, 20, 21, 24, 25, 28, 31 и 32 от дневния ред е част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**